qundao/data-zh-poetry huggingface dataset:
偈頌一百零二首·其一四
作者：釋紹曇
朝代：宋

撼茶樹，偷筍去。
角虎出林，鐵蛇橫路，毒氣炎炎如火聚。
眨上眉毛見得親，靈跡不在猿啼處。
偈頌一百零二首·其七
作者：釋紹曇
朝代：宋

山雨釀春寒，曉濕梅花重。
結實較遲遲，且聽香浮動。
化工有意待重來，永爲鼎鼐調羹用。
偈頌一百零二首·其七〇
作者：釋紹曇
朝代：宋

塞北安南幾戰爭，老來卜築傍烟村。
却將舊斬樓蘭劍，換得黄牛教子孫。
偈頌一百零二首·其七〇
作者：釋紹曇
朝代：宋

梅開的皪花，徑糝模糊雪。
裝點早春容，慶賀新年節。
少室家風，全機漏泄。
堪笑神光不識瞥，白把一枝臂折。
有屈難伸說，無端拄杖重饒舌。
偈頌一百零二首·其七一
作者：釋紹曇
朝代：宋

生諸馮，御飛龍。
昇平寰宇，舜日堯風。
林下野人思報德，只憑拄杖爲流通。
雲卧難逃至化中。
偈頌一百零二首·其七七
作者：釋紹曇
朝代：宋

讀破燈窗萬卷書，經綸勛業付洪儒。
古今鼎鼐調羹手，幼學誰人不順朱。
偈頌一百零二首·其七三
作者：釋紹曇
朝代：宋

一雨潤焦枯，大地承恩澤。
黄鋪𤱶畝雲，青鎖郊原色。
刈禾鐮子疾如風，收放全歸掌握中。
偈頌一百零二首·其七五
作者：釋紹曇
朝代：宋

虬龍一滴涎，鳳凰五色髓。
撲撲噴清香，穿却衲僧鼻。
通身是，徧身是，吾無隠乎爾。
偈頌一百零二首·其七六
作者：釋紹曇
朝代：宋

拽杖出烟霞，紅塵去路賒。
淡金垂柳線，寒玉點梅花。
觸目分羣象，當機裂萬差。
豈不見太原孚上座，樓頭吹畫角，喪盡潑生涯。
活與深深掘窖埋。
偈頌一百零二首·其七四
作者：釋紹曇
朝代：宋

一徑直，二周遮。
眉毛眼睫，地角天涯。
雲門胡餠趙州茶，惠崇蘆鴈趙昌花。
會則星河秋一雁，不會砧杵夜千家。
偈頌一百零二首·其七四
作者：釋紹曇
朝代：宋

脚跨馬師門，便有彌天過。
喝得耳朶聾，扭得鼻頭破。
縱大雄老虎略露爪牙，脫百丈野狐不昧因果。
說條念貫，監本無端，不獨瞞人亦自瞞。
偈頌一百零二首·其三〇
作者：釋紹曇
朝代：宋

繭足尋莊到海門，天衣往事與誰論。
長空雁影沉寒水，瘦立西風幾斷魂。
偈頌一百零二首·其三一
作者：釋紹曇
朝代：宋

不可以智知，金剛手把八稜槌。
不可以識識，鎮州出箇大蘿蔔。
不可以語言造，山禽聚集啼清曉。
不可以寂默通，赤眼烏龜吞大蟲。
偈頌一百零二首·其三七
作者：釋紹曇
朝代：宋

棄金輪王位，尊貴不尊貴。
凍餓深雪中，冷地裏短氣。
見明星，沒巴鼻。
更言大地一切衆生成正覺，吽吽，棒折也未。
偈頌一百零二首·其三三
作者：釋紹曇
朝代：宋

出匣神鋒瑩鸊鵜，將軍珍襲已多時。
相承不是屠龍手，只作三文補履錐。
偈頌一百零二首·其三九
作者：釋紹曇
朝代：宋

入荒田不揀，信手拈來草。
緯地與經天，頭頭俱是妙。
打成一片見全功，碧眼黄頭俱靠倒。
豈不見長慶稜道者坐破蒲團，一箇兩箇三箇，四五六七箇，家風狼籍知多少。
偈頌一百零二首·其三二
作者：釋紹曇
朝代：宋

無量劫來，七顛八倒。
打破虛空，全身入草。
偈頌一百零二首·其三二
作者：釋紹曇
朝代：宋

覿面當機，東湧西沒。
平地上險崖，惺惺中淈𣸩。
不是心，不是佛，不是物，貶向無生國。
偈頌一百零二首·其三五
作者：釋紹曇
朝代：宋

我也無端到住山，忙忙業識不曾閑。
白雲拂盡到枯葉，恐礙采樵人往還。
寒松瑟瑟，幽鳥關關。
家私花擘盡，誰道語音蠻。
偈頌一百零二首·其三八
作者：釋紹曇
朝代：宋

高不高膚寸，低不低太華。
深不深蹄涔，淺不淺溟渤。
法華高低深淺，瞞諸人一點不得。
諸人高低深淺，亦瞞法華一點不得。
盡情畫斷，更莫論量。
綴鉢飯抄雲子白，晴甌茶泛雪花香。
偈頌一百零二首·其三六
作者：釋紹曇
朝代：宋

妙斲鼻頭墁，巧運風斤手。
千聖頭邊蓋覆來，密密綿綿無滲漏。
不辭合土和灰，成就牛欄馬廐。
只圖一箇不知恩，噇飯噇眠，易宵爲晝。
翻笑脇尊者，脇不至席不唧𠺕。
又笑稜道者，坐破七蒲團，馿前馬後，至今湖海揚家醜。
偈頌一百零二首·其三六
作者：釋紹曇
朝代：宋

生平說大脫空，今受活地獄報。
一片無骨舌頭，數日和根爛了。
偈頌一百零二首·其三四
作者：釋紹曇
朝代：宋

冬至日舒長，這箇長多少。
虛空爲尺不能量，蟭螟眼中盛恰好。
盛恰好，衒惑神光，迷逢達磨。
偈頌一百零二首·其九〇
作者：釋紹曇
朝代：宋

雲居聞板聲，見神見鬼。
瑞巖聞板聲，普請瞌睡。
夢中喚醒主人翁，鼻孔元來在眼底。
偈頌一百零二首·其九一
作者：釋紹曇
朝代：宋

公燈不照私，渡水不濕脚。
連累老北堂，此錯非常錯。
功回位轉，偏正中來。
鳳宿龍巢金殿曉，香車應不碾宸苔。
偈頌一百零二首·其九七
作者：釋紹曇
朝代：宋

鉢飯糝桃花，釜羹烹野菜。
喫了日烘烘，曝背茅簷下。
佛法身心爛似泥，千聖眼覷無縫罅。
吽吽，伎死禪和，喚起來打。
偈頌一百零二首·其九三
作者：釋紹曇
朝代：宋

棄萬乘金輪，栖六年雪嶺。
相從外道遊，不離那伽定。
無奈凶星照命宮，積世箕裘都喪盡。
雖云自業所招，且喜因邪打正。
偈頌一百零二首·其九九
作者：釋紹曇
朝代：宋

瑞巖徹骨窮，最苦冤憎會。
厨無糝聚蠅，將何物分歲。
擬烹露地牛，催納筋角反爲憂。
擬取鳳凰髓，傷損太平祥瑞氣。
擬吞栗棘蓬，塞斷咽喉氣不通。
擬包鐵酸餡，欠紫絲頭難措辦。
不如據見定，隨家豐儉。
泉𣂏聖井，盤簇靈芝，鱠縷綠雲，餠翻剪月，飯後更煎茶一盞。
偈頌一百零二首·其九二
作者：釋紹曇
朝代：宋

莊上喫油糍，鬼精魂罷休拈弄。
雁影沉寒水，窮伎倆何用施呈。
雖云博飯栽田，何似歸堂向火，靜悄悄，暖烘烘。
不勞共話無賓主，衲被蒙頭萬境空，死水何曾有活龍。
偈頌一百零二首·其九五
作者：釋紹曇
朝代：宋

諸莊旱澇不爲憂，只恐難調水牯牛。
拽脫鼻繩憨睡穩，數聲羌笛野田秋。
絕無形影，誰放誰收。
通身白了通身黑，游戲風煙百草頭。
偈頌一百零二首·其九八
作者：釋紹曇
朝代：宋

不守蠟人冰，不憐鵝護雪。
互用六根門，大地一團鐵。
百雜碎了也，妙盡依亡。
肱枕綠蘿形影絕，獻花百鳥自空忙。
偈頌一百零二首·其九八
作者：釋紹曇
朝代：宋

風前不見花中葉，雨後難尋葉底花。
蜂蝶紛紛過牆去，只疑春色在鄰家。
偈頌一百零二首·其九四
作者：釋紹曇
朝代：宋

蔓草繫羅裙，山雲籠蓆帽。
皷舞賀元正，石女呵呵笑。
喚作新年頭佛法，賺度人不少。
不喚作新年頭佛法，賺度人不少。
偈頌一百零二首·其二
作者：釋紹曇
朝代：宋

奴顔婢膝走人間，羞見羊裘七里灘。
文叔雖爲天子貴，子陵只作故人看。
偈頌一百零二首·其二一
作者：釋紹曇
朝代：宋

山鬟風急墜松釵，冷竈凝烟午未齋。
黄獨煨香不能熟，老僧忍凍拾枯柴。
見成活業，出格安排。
懶瓚窮不徹，糞火一生埋。
偈頌一百零二首·其二七
作者：釋紹曇
朝代：宋

萬里澄江雪霽時，玉壺一色冷含輝。
漁翁認得烟村路，柳線穿魚带月歸。
偈頌一百零二首·其二三
作者：釋紹曇
朝代：宋

春日打春牛，一擊百雜碎。
黄梅石女暗驚胎，生下無名物一塊。
問四聖四聖不知，問六凡六凡不會。
風前散作萬家春，賤似黄金貴似塵。
偈頌一百零二首·其二二
作者：釋紹曇
朝代：宋

有亦不管，無亦不管。
飯來開口，睡來合眼。
偈頌一百零二首·其二二
作者：釋紹曇
朝代：宋

歲除生怕管筵空，品味無多只要豐。
掇轉虛空爲桉板，薄𠜱明月切清風。
偈頌一百零二首·其二八
作者：釋紹曇
朝代：宋

鈯斧埋藏歲月深，巖居日與白雲鄰。
業風無奈重飄皷，又作擔柴賣筊人。
偈頌一百零二首·其二四
作者：釋紹曇
朝代：宋

丹桂飄庭際，寒蛩語砌陰。
聲聲調雅奏，點點簇黄金。
盡情拈出，宴樂嘉賓，佛壟雖貧未是貧。
偈頌一百零二首·其五
作者：釋紹曇
朝代：宋

山舍春深，生涯日貧。
桃花爛熳，不見靈雲。
偈頌一百零二首·其五
作者：釋紹曇
朝代：宋

未入雞足山，不踏黄梅路。
惡業苦無多，平白披毛去。
明眼人前，一場笑具。
偈頌一百零二首·其五七
作者：釋紹曇
朝代：宋

三百斤鐵枷，數載無人荷。
颺在壁根頭，只得冤讎到。
口款分明不可翻，老肩無力也須擔。
偈頌一百零二首·其五七
作者：釋紹曇
朝代：宋

烟雨溟濛望眼迷，蘭舟小泊畫橋西。
兒童不識春流漲，却怪湖邊柳樹低。
偈頌一百零二首·其五三
作者：釋紹曇
朝代：宋

頂𩕳機，法空座。
不涉思而知，不動步而到，無端入荒草。
偈頌一百零二首·其五二
作者：釋紹曇
朝代：宋

一宿覺，三擔土。
脚未跨門，丰骨已露。
等閑舉一步，危徑結寒花，信彩示一機，斷崖飛瀑布。
偈頌一百零二首·其五六
作者：釋紹曇
朝代：宋

不紹金輪尊貴位，被人打落當門齒。
難嚲梁王掘地埋，脫身留得空棺履。
死款供成，臨文不諱。
乳竇今朝報不平，臭烟蓬㶿薰他鼻。
任是老頑，也須噴嚏。
偈頌一百零二首·其八〇
作者：釋紹曇
朝代：宋

三月青春彈指過，九旬朱夏又從頭。
茶抽雀舌郎忙摘，麥弄蝦鬚逐旋收。
熾然說法，聲撼林丘。
偈頌一百零二首·其八一
作者：釋紹曇
朝代：宋

十二峰前塊石頭，雨洗風磨浄無染。
苔衣剝落耿光寒，因甚諸人覷不見。
覤得見，丈六金身，時時出現。
偈頌一百零二首·其八三
作者：釋紹曇
朝代：宋

水洗硬石頭，浪打枯楊樹。
浄智裝嚴功德聚。
雖然脫體無塵，未是透法身句。
如何是透法身句，只有湖水無行路。
偈頌一百零二首·其八三
作者：釋紹曇
朝代：宋

進人若將加諸膝，退人若將墜諸淵。
雲門放去較憨，雪竇收來較險。
偈頌一百零二首·其八九
作者：釋紹曇
朝代：宋

一塊松根石，頑然自古來。
更無人覷著，歲歲長莓苔。
偈頌一百零二首·其八五
作者：釋紹曇
朝代：宋

結夏已十日了也，寒山子作麽生。
村詩吟落韻，竹管貯殘羹。
結夏已十日了也，水牯牛作麽生。
愛從荒草去，不向坦途行。
精神陡頓，頭角崢嶸。
好把一坑埋瘞却，千峰雲靜月華明。
偈頌一百零二首·其八八
作者：釋紹曇
朝代：宋

茆屋賦新詩，內院尋知識。
身從勝境中來，句自活法中得。
非身非句，絕毫絕釐，慈氏少陵安得知。
法華不敢輕饒舌，只恐山禽語带徼。
偈頌一百零二首·其八八
作者：釋紹曇
朝代：宋

鈎餌深拋五十年，鯨鰲吞海誤吞鈎。
急翻身逐洪波去，暗織滄溟一片愁。
偈頌一百零二首·其八六
作者：釋紹曇
朝代：宋

不擬寒山落韻詩，未傳盧老潑禪衣。
脚頭活取通霄路，來透庭前剗草機。
偈頌一百零二首·其八四
作者：釋紹曇
朝代：宋

玉欄花藥鬭春工，雨濕胭脂臉暈紅。
絲管紛紛來賞翫，可憐吹落五更風。
偈頌一百零二首·其六
作者：釋紹曇
朝代：宋

赤脚走紅塵，全身入荒草。
費了幾精神，不若居山好。
一塢閑雲，千峰啼鳥。
聲色純真，是非不到。
堪悲堪笑寒山子，十年歸不得，忘却來時道。
偈頌一百零二首·其六〇
作者：釋紹曇
朝代：宋

發得一機活，出得一言當。
萬里無片雲，青天合喫棒。
不待春風著意吹，暗香已在梅花上。
偈頌一百零二首·其六〇
作者：釋紹曇
朝代：宋

盧老無端颺下柴，碓頭舂出古菱花。
惡聲千載成狼籍，養子誰人解克家。
偈頌一百零二首·其六一
作者：釋紹曇
朝代：宋

三伏走人間，炎蒸汗如雨。
非無休歇時，亦無栖泊處。
拄杖子，脊梁生鐵鑄，浩浩塵中能辨主。
歸來息影翠微深，抹月披雲，截斷千差路。
偈頌一百零二首·其六七
作者：釋紹曇
朝代：宋

久病脚力衰，嬰兒學移步。
喪盡目前機，辯得麈中主。
鼻直眼橫，皮穿骨露。
馿不成兮馬不成，且無描摸處。
賺殺僧繇吳道子。
偈頌一百零二首·其六九
作者：釋紹曇
朝代：宋

桑疇雨過羅紈膩，麥隴風來餠餌香。
揭示西來端的意，好商量處錯商量。
偈頌一百零二首·其六九
作者：釋紹曇
朝代：宋

西風簇浪花，太湖連底凍。
冷照玉奩清，一片無瑕縫。
面目分明，眼睛定動。
不墯虛凝裂萬差，漆桶漆桶。
偈頌一百零二首·其六二
作者：釋紹曇
朝代：宋

未見岑大蟲，狐膽先驚破。
密室不通風，家私狼藉了。
更說新開乳竇山，無端刻糞作旃檀。
偈頌一百零二首·其六五
作者：釋紹曇
朝代：宋

一喝三日聾，大寂門風喪。
深掘陷人坑，密布漫天網。
笑一上，哭一上。
做盡死模活樣，乳峰子細思量。
沉本無香，何須起謗。
偈頌一百零二首·其六六
作者：釋紹曇
朝代：宋

花禁冷葉紅，草敵虛嵐翠。
清浄盧舍那，全身荆棘裏。
偈頌一百零二首·其六四
作者：釋紹曇
朝代：宋

太白峰前施小伎，淵嘿雷霆人自畏。
瓦礫翻成釋梵宮，古佛門風重振起。
不墮功勳，等閑遊戲。
金毛獅子忽翻身，草木昆蟲俱收淚。
偈頌一百零二首·其六四
作者：釋紹曇
朝代：宋

陌上語聲喧，賀歲人來去。
鞦韆擘曉烟，綠蓋翻春霧。
佛法無多，兩手分付。
更問如何與若何，咸淳丙寅正月五。
偈頌一百零二首·其四〇
作者：釋紹曇
朝代：宋

三月春云暮，韶華似酒濃。
鶑啼楊柳雨，蝶弄海棠風。
若作境會，過山尋蟻跡，不作境會，度水覓魚蹤。
故國歸路遠，日暮泣途窮。
偈頌一百零二首·其四一
作者：釋紹曇
朝代：宋

高價賣生姜，雪真珠滿床。
清貧雖徹骨，富敢鬭君王。
灼然如是，膾身爲食，漬血爲漿，盡情供養，猶未相當。
若也未是，和烟耕綠野，枯笛送斜陽。
偈頌一百零二首·其四七
作者：釋紹曇
朝代：宋

狗舐油鐺，鼠咬甑箅。
用盡機思，喫沒滋味。
偈頌一百零二首·其四七
作者：釋紹曇
朝代：宋

花錦蝶翻紅，柳烟鶑織曉。
曾不動機絲，奪盡春工巧。
玄中玄，妙中妙。
三世諸佛覷不破，歷代祖師窮不到。
窮得到，寒食清明，家家拜掃。
偈頌一百零二首·其四三
作者：釋紹曇
朝代：宋

浪蕩貪觀野鴨兒，犯叢林合講清規。
鼻頭捏破知慚愧，燒炷楓香供養伊。
偈頌一百零二首·其四三
作者：釋紹曇
朝代：宋

紅錦纏頭舞醉身，笙歌聲沸鳳樓春。
百花叢裏扶歸去，誰道兒郎徹骨貧。
偈頌一百零二首·其四二
作者：釋紹曇
朝代：宋

水洗硬石頭，浪打枯楊樹，浄智莊嚴功德聚。
偈頌一百零二首·其四五
作者：釋紹曇
朝代：宋

萬戟森嚴細柳營，信威獨許漢將軍。
誰知袖隠屠龍手，却把蒿枝箭策勳。
偈頌一百零二首·其四八
作者：釋紹曇
朝代：宋

一雨潤枯焦，掃盡流金暑。
薰風殿閣凉，諸佛出身處。
堪笑勤川無義語，引得花木瓜，變成爛苦瓠。
走徧衡梅賣與誰，一十三人聲怨皷。
偈頌一百零二首·其四八
作者：釋紹曇
朝代：宋

路透清波，山橫翠壁。
樓閣門開，從這裡入。
偈頌一百零二首·其四六
作者：釋紹曇
朝代：宋

我有一機，極盡玄微。
饑來喫飯，寒來著衣。
我有一句，包羅今古。
犬吠枯樁，貓捉老鼠。
偈頌一百零二首·其四四
作者：釋紹曇
朝代：宋

枯木糝瑶花，虛庭封玉砌。
少室謾安心，神光空折臂。
不墮功勛一色邊，闌干誰共倚。
偈頌一百零四首·其一
作者：釋紹曇
朝代：宋

殿成不必拆，佛生何用打。
燒炷兜樓香，共說家私話。
以力假人者霸。
偈頌一百零四首·其一〇六
作者：釋紹曇
朝代：宋

千丈懸崖弄險巇，草鞋修整已多時。
秋風償盡皮毛債，散步閑雲快活戲。
偈頌一百零四首·其一〇四
作者：釋紹曇
朝代：宋

百戲場中賽錦標，蜜脾古馬舞兒多。
頭籌暗被奪將去，行主喃喃强說呵。
偈頌一百零四首·其一七
作者：釋紹曇
朝代：宋

花禁冷葉紅，草滴虛嵐翠。
清浄盧舍那，全身荆棘裏。
偈頌一百零四首·其一五
作者：釋紹曇
朝代：宋

東籬菊染黄，秋浦茱凝翠。
古佛放光明，助發實相義。
淵明有眼無筋，錯認白衣人至。
金風剪剪，玉露團團。
故人知此意，笑拍玉闌干。
偈頌一百零四首·其一六
作者：釋紹曇
朝代：宋

隰州佛放光，遠射千峰頂。
錦鏡冷交輝，瀑花寒鬭影。
非虛非實，非色非空。
舉世無人描邈得，只憑這箇爲流通。
偈頌一百零四首·其七〇
作者：釋紹曇
朝代：宋

鳳輦昇遐恰一周，思君心切淚交流。
攀龍無路空摧哽，凝望蒼梧幾許愁。
偈頌一百零四首·其七一
作者：釋紹曇
朝代：宋

統御金輪四十春，篤行舜德與堯仁。
莫言過去無蹤蹤，盧舍時時現本身。
偈頌一百零四首·其七二
作者：釋紹曇
朝代：宋

吳江風急浪翻空，聲擊楓林半夜鐘。
驚起客船塵夢破，踏翻大地去無蹤。
寒山撫掌，龐老槌胸。
少室門庭空寂寂，凝寒古路綠苔封。
偈頌一百零四首·其三一
作者：釋紹曇
朝代：宋

寂寞萬峰頭，佳節成虛度。
貧無一盞燈，好有多般事。
洞山薑索價太穹，無縫塔入門辨主。
厠籌子動地放光，利市官招財滿庫。
不作佛法商量，亦非世諦流布。
偈頌一百零四首·其三二
作者：釋紹曇
朝代：宋

半夜客船鍾，漁火愁眠省。
不見老寒山，淚濕吳雲冷。
幽鳥啼霜月影斜，野橋楓葉翻紅錦。
擊碎重關，枯山未泯。
偈頌一百零四首·其九三
作者：釋紹曇
朝代：宋

九曲黄河徹底清，六龍乾會聖人生。
周行七步稱尊處，山嶽齊呼萬歲聲。
偈頌一百零四首·其九二
作者：釋紹曇
朝代：宋

布關雎化襲宮闈，萬國人趨奉母儀。
壽結蟠桃千載實，年年天仗宴瑶池。
偈頌一百零四首·其九五
作者：釋紹曇
朝代：宋

撮藥場中驗作家，一枝手髂兩條蛇。
劉寄奴草雖靈驗，已是遭它毒口來。
偈頌一百零四首·其九八
作者：釋紹曇
朝代：宋

蒿籬關猛虎，筆管養蒼龍。
穩帖帖藏牙伏爪，黑漫漫怪雨顛風。
臨濟小廝兒驚心欲折，豐干老凍膿睡思方濃。
山濛濛，水溶溶。
乾坤無碧落，收放絕行蹤。
偈頌一百零四首·其九六
作者：釋紹曇
朝代：宋

九曲明珠久藴藏，走盤時見發寒光。
當陽拈出還收拾，瞎眼波斯自著忙。
偈頌一百零四首·其九四
作者：釋紹曇
朝代：宋

共住不知名，千聖亦不識，無端平地生荆棘。
兄呼弟應，與世同波，笑獨醒人死汨羅。
恁麽也好，不恁麽也好。
手拍闌干唱竹枝，哩哩囉，天涯望遠無人到。
偈頌一百零四首·其二三
作者：釋紹曇
朝代：宋

三度拂蒿枝，秦時𨍏轢鑽。
拶得火星飛，結得弓弦斷。
用盡自己心，瞎却他人眼。
千里玄樞錯踏翻，神駒十影無羈絆。
業風吹上乳竇峰前，點一杯茶向伊道，且緩緩。
偈頌一百零四首·其二二
作者：釋紹曇
朝代：宋

統御金輪四十年，拱垂衣化育黎元。
萬機休罷昇遐去，四海無思不斷魂。
林間衲子，感戴深恩。
合掌迎歸兜率院，當來成佛補慈尊。
偈頌一百零四首·其二五
作者：釋紹曇
朝代：宋

復見天地心，舉世皆知有。
山意衝寒欲放梅，岸容待臘將舒柳。
惟有拄杖子，黑粼皴，元依舊。
受霜凍不枯，遇陽和不秀。
壁角落頭，塊然拙守。
終日談玄口不開，噴嚏也成獅子吼。
偈頌一百零四首·其二六
作者：釋紹曇
朝代：宋

大慈苕菷生，倒拈風颯颯。
掃盡大地塵，趙州驚吐舌。
驀劄相逢玉乳峰，殷勤爲掃寒巖雪。
拄杖子，愛客情深，把火助熱。
卓破苔錢畫斷雲，放出寒梅南枝北枝，一花兩花三四花。
疏影橫溪，暗香浮月，無端盡把春容泄。
清不徹惱碎心，廣平似鐵。
偈頌一百零四首·其二四
作者：釋紹曇
朝代：宋

天巧剪瑶花，六出繽紛落。
二祖立腰酸，楊岐嗟項縮。
爭似火爐頭柮榾高燒，紙衾包却暖烘烘。
憨睡著，不墮凝寒一色邊，錯錯。
偈頌一百零四首·其五〇
作者：釋紹曇
朝代：宋

百二十日夏，今朝始發頭。
飯抄雲子白，羹煮菜香浮。
未問寒山子，先看水牯牛。
山前千頃地，信脚踏翻休。
偈頌一百零四首·其五一
作者：釋紹曇
朝代：宋

一口吸西江，赤土塗牛奶。
蕩盡聖凡情，猶欠這一解。
丹霞馬祖，眼見如盲，靈照龐婆，口說如啞。
驀劄相逢露一機，驚翻巖瀑蒼龍掛。
雖然斫額望鄉關，前頭大有路在。
偈頌一百零四首·其五九
作者：釋紹曇
朝代：宋

虛空包不包，大地壞不壞。
行脚不遇人，出語無頼聊。
謾言密室不通風，濕紙如何裹大蟲。
偈頌一百零四首·其五五
作者：釋紹曇
朝代：宋

活衲僧，生鐵鑄。
吐出鐵心肝，掛起鐵面具。
蚊子上鐵牛，無你啗啄處。
素紈摇月，碧帳含烟。
或放或收皆在我，長伸兩脚放憨眠。
灼然如是，天地相懸。
開眼不知天大曉，閻家催索水漿錢。
偈頌一百零四首·其五八
作者：釋紹曇
朝代：宋

乳竇相從幾弟兄，忘形骸外又忘情。
炊香好甑和籮飯，鼠糞無端污却羹。
隣僧扣齒，訴不平聲。
折筯何妨挑剔去，壁根不到礙人行。
偈頌一百零四首·其八〇
作者：釋紹曇
朝代：宋

松頂雪簪花，山頭雲裹帽。
呼喚賀元正，粲發溪聲笑。
一不成單，二無兩箇。
漏洩元元化母機，春風未必能包裹。
偈頌一百零四首·其八一
作者：釋紹曇
朝代：宋

昨夜唧蟟吞跛鱉，天明屙出一團鐵。
平地翻身觸險崖，擘破崑崙成八橛。
捻土爲香供養伊，細問因由不肯說。
不肯說，太饒舌。
莫管他人屋上霜，自家掃取門前雪。
偈頌一百零四首·其八八
作者：釋紹曇
朝代：宋

焚香書寫佛名經，窗外幽禽報喜聲。
次補數中添一位，大唐國裏聖人生。
偈頌一百零四首·其六三
作者：釋紹曇
朝代：宋

目前機，真實相。
張都料輪材底輪材，李作頭𡎺磉底𡎺磉。
動靜奚分兩處看，太平基業初無象。
迥出常情，與誰共賞。
佳客歡呼自往來，瑞巖拍掌仙巖唱。
潦倒龐公，精神迭宕。
偈頌一百零四首·其六九
作者：釋紹曇
朝代：宋

月下扣朱門，不會推敲句。
滿面是埃塵，低頭陪笑語。
不重己靈，諸聖不慕。
拍盲入草尋人去，歸來羞對白雲，倦倚寒巖枯樹。
笑倒粼皴拄杖子，逢人但恁麽舉。
偈頌一百零四首·其六五
作者：釋紹曇
朝代：宋

一二千碩穀，四五百籮粟。
䆉稏熟天風，高低布雲麓。
辛勤收拾歸來，碓擣明璣，鉢盛香玉。
無位真人手捫腹，口唱無生曲。
花簇簇，聽不足，欵乃一聲山水綠。
偈頌一百零四首·其六八
作者：釋紹曇
朝代：宋

趁晴蓋却屋，捉空種了麥。
安身立命既無憂，只須體究庭前柏。
堅守歲寒，青無變色。
喚作西來直指宗，瞎。
偈頌一百零四首·其六六
作者：釋紹曇
朝代：宋

乳竇家私，寸無可取。
分明徹骨貧，剛道薰天富。
綱宗委地，力要匡扶。
大厦傾頹，直須撐拄。
不學老楊岐，破屋雪真珠，縮項暗嗟吁。
不學大愚芝，脫粟淡黄虀，不喫從君去。
千聖頭邊露一機，靈蹤不在猨啼處。
偈頌一百零四首·其六四
作者：釋紹曇
朝代：宋

共住孤峰頂，霜牙咬菜根。
一身塵不染，千古道長存。
石竹閑眠鹿，巖松冷掛猿。
我行荒草裏，汝又入荒村。
偈頌一百零四首·其四
作者：釋紹曇
朝代：宋

丈夫膝下有黄金，爭肯與他人作禮。
須彌燈王，脚頭脚底。
偈頌一百零四首·其四七
作者：釋紹曇
朝代：宋

仙苑蟠桃不老春，三千年實薦芳新。
錫開王母瑶池宴，滿簇金盤壽聖人。
雖云絕品，未足爲珍。
幸有菩提真妙果，年年同獻佛生辰。
偈頌一百零四首·其四九
作者：釋紹曇
朝代：宋

聞道金輪出母胎，盡河沙界掃氛埃。
想應新整乾坤手，多带堯風舜日來。
普天率土，壽域宏開。
林下野人何祝獻，一莖草上玉樓臺。
偈頌一百零四首·其四二
作者：釋紹曇
朝代：宋

錦鏡濃粧十樣花，練拖寒瀑掛蒼崖。
無賓主句全機露，見得分明眼著砂。
依亡妙盡，猶隔天涯。
奪取黄梅無底鉢，且教盧老去擔柴。
偈頌一百零四首·其四八
作者：釋紹曇
朝代：宋

無憂樹下風如箭，九龍吐出水含毒。
涓滴沾身痛入心。
霎時吹面刀剜肉。
不知悉達爲何因，纔出母胎罹此酷。
後代兒孫忍見渠，一年一度香湯浴。
我今灌沐諸如來，浄智莊嚴功德聚，只恐不是玉。
偈頌十九首·其一
作者：釋紹曇
朝代：宋

草舍開張小小筵，炊無米飯爨無烟。
通身飽暖憨憨睡，夢到滄洲白鳥邊。
偈頌十九首·其一〇
作者：釋紹曇
朝代：宋

臘月三十日，臘月二十九。
等是歲華終，無事窮相守。
偈頌十九首·其一一
作者：釋紹曇
朝代：宋

大地踏翻無寸土，昆蟲介甲絕行蹤。
護生禁足元勛在，圓覺伽藍一掃空。
偈頌十九首·其一七
作者：釋紹曇
朝代：宋

瑞巖喚醒主人翁，把手經行禁網中。
踏斷綱宗開活眼，笑聽山鳥話家風。
偈頌十九首·其一三
作者：釋紹曇
朝代：宋

松下掃除青草徑，磵邊開闢綠陰亭。
飯餘握手閑行坐，唱曲山歌賀太平。
遏雲古調，流水新聲。
眼裏無筋聽不足，臨風擊碎聖凡情。
偈頌十九首·其一九
作者：釋紹曇
朝代：宋

五千黄葉止兒啼，不異渝江碧落碑。
古篆分明無贋本，具看經眼不難窺。
偈頌十九首·其一二
作者：釋紹曇
朝代：宋

瑞巖頻喚主人翁，徹底惺惺不若聾。
裂盡見聞行活路，鄉關猶隔海千重。
偈頌十九首·其一五
作者：釋紹曇
朝代：宋

十萬同聚會，箇箇學無爲。
此是選佛場，心空及第歸。
偈頌十九首·其一六
作者：釋紹曇
朝代：宋

東村王老夜燒錢，拈引山雲海月魂。
貧極瑞巖輕助薦，儘教無佛處稱尊。
偈頌十九首·其一四
作者：釋紹曇
朝代：宋

不業農商不業儒，菑田弗下寸根株。
馿年斫倒菩提樹，羞見新州箇老盧。
偈頌十九首·其七
作者：釋紹曇
朝代：宋

綠蘿深處卧雲烟，觸戰蠻征事悄然。
臨老無端重出醜，借婆裙子拜婆年。
偈頌十九首·其三
作者：釋紹曇
朝代：宋

萬里無寸草，出門便是草。
支筇寂寞中，望斷無人到。
偈頌十九首·其九
作者：釋紹曇
朝代：宋

萬法是心光，諸緣惟性曉。
本無迷悟人，祇要今日了。
偈頌十九首·其二
作者：釋紹曇
朝代：宋

宮花壓鬢墜烏雲，傾國風流宛勝秦。
玉笛插藏人不見，夜深吹起鳳樓春。
偈頌十九首·其五
作者：釋紹曇
朝代：宋

一莖草外隠全形，翳盡叢林活眼睛。
破綻莫教輕捉著，堂前高挂贖金名。
偈頌十九首·其八
作者：釋紹曇
朝代：宋

拋捨箕裘要出家，學盧行者去擔柴。
脊梁不具黄金骨，碓米坊中被活埋。
偈頌十九首·其六
作者：釋紹曇
朝代：宋

千丈巖頭太險生，無端更掘陷人阬。
深深疊石防頹岸，要汝臨崖撒手行。
偈頌十九首·其四
作者：釋紹曇
朝代：宋

槽廠安身不記年，一心希慕嶺南能。
肩頭颺下潑柴擔，要汝來傳佛祖燈。
兀庵
作者：釋紹曇
朝代：宋

身同枯木倚寒巖，鑠盡玄微沒許般。
只麽守些獃怛怛，從教壁倒與籬坍。
元叟
作者：釋紹曇
朝代：宋

搆得先天那一機，胸中字脚沒星兒。
直從千聖頭邊坐，不許兒孫取次知。
元暉山水圖
作者：釋紹曇
朝代：宋

簇簇烟林挂酒帘，山藏古寺寂無僧。
瘦筇便欲幽尋去，隔岸小舟呼不應。
六言山居·其一
作者：釋紹曇
朝代：宋

野菜花飛胡蝶，古藤枝挂清猿。
閑倚柴門看倦，枕肱高卧雲根。
六言山居·其一〇
作者：釋紹曇
朝代：宋

香醉人尋梅塢，馬嘶聲度雲坳。
急把柴門深掩，從教小外推敲。
六言山居·其七
作者：釋紹曇
朝代：宋

香霧曉垂簾幕，幽禽春弄笙簧。
誰料貧無一物，邇來富敵君王。
六言山居·其三
作者：釋紹曇
朝代：宋

盤石新封翠蘚，破龕重繞青蘿。
喚起驚回殘夢，月篩林影婆娑。
六言山居·其九
作者：釋紹曇
朝代：宋

得失心無半點，聖凡機裂千差。
終日山禽聚集，且無箇去銜花。
六言山居·其二
作者：釋紹曇
朝代：宋

積雪封無過路，亂雲堆滿空庭。
我也誰能掃得，掩關且讀殘經。
六言山居·其五
作者：釋紹曇
朝代：宋

石磵霜凝松粉，竹籬雪點梅膚。
春到山家日遠，愧貧管領全無。
六言山居·其八
作者：釋紹曇
朝代：宋

兩耳爐焚柏子，一拳不養菖蒲。
客至莫談塵事，略寒溫外跏趺。
六言山居·其四
作者：釋紹曇
朝代：宋

粉芋頭煨軟火，嬾黄菁煮沙瓶。
飯後烏藤用事，小奚忙啟巖扃。
刈茆
作者：釋紹曇
朝代：宋

百草頭邊活路通，嶮崖機透幾千重。
長長短短刪除了，收放全歸掌握中。
划柴
作者：釋紹曇
朝代：宋

紛紛枝葉亂如麻，不惜從頭與一划。
驚起鐵蛇忙竄草，樵歌聲徹老盧家。
別源
作者：釋紹曇
朝代：宋

不續曹溪正脉，支分一派朝宗。
弘滿清凉窟宅，春雷變化魚龍。
化冬果
作者：釋紹曇
朝代：宋

黄蘗樹頭生蜜果，趁書雲節要拈提。
舌頭具眼百雜碎，抹過龐翁向上機。
化城山主化田
作者：釋紹曇
朝代：宋

古柳堤邊展化機，要人一飽便忘饑。
誰將奪食驅耕手，拚却良田種蒺藜。
北山
作者：釋紹曇
朝代：宋

占斷幽都立孤危，周遭密布險崖機。
翻身斗裏深藏穩，斫額人多到頂稀。
南山
作者：釋紹曇
朝代：宋

壽嶽名標自古今，萬年松矮翠成陰。
東籬采菊悠然見，珍重淵明眼有筋。
南楊判鎮以詩問安次韻
作者：釋紹曇
朝代：宋

拙養自林泉，鏖戰驚蠻觸。
心灰百念寒，虐焰肯停蓄。
猗歟子雲翁，惜我如龜玉。
無復獻楚庭，終期毀于櫝。
南橋
作者：釋紹曇
朝代：宋

渡馿渡馬已多時，踏斷何妨入水泥。
贍部洲人爭弄險，要渠知有截流機。
危峰
作者：釋紹曇
朝代：宋

石頭機路難栖泊，險布還同萬仞崖。
到頂方知天下小，草鞋跟斷更須挨。
即翁
作者：釋紹曇
朝代：宋

萬象森羅等印心，了無一物可疏親。
大梅坐此成窠窟，到老何曾解轉身。
又省師
作者：釋紹曇
朝代：宋

逴得諸方惡毒些，歸尋刻骨舊冤家。
深深掘窖都埋了，翻鐵面皮誰識爺。
古岸
作者：釋紹曇
朝代：宋

乾坤未剖立雄基，雪衮寒濤日打圍。
脚下儘教浮逼逼，直通一路與人歸。
古巖
作者：釋紹曇
朝代：宋

揭示先天那一機，孤危不立自孤危。
懸崖撒手人無數，石爛松枯總不知。
古柏
作者：釋紹曇
朝代：宋

不識威音劫外春，錯將西祖意瞞人。
紛紛多是尋枝葉，誰向枯樁透法身。
古桃
作者：釋紹曇
朝代：宋

仙苑春風幾奏名，三千年實結初成。
曾將一點枝頭血，換得靈雲兩眼睛。
古樵
作者：釋紹曇
朝代：宋

七佛已前曾賣弄，分明一塊爛枯柴。
老盧不解擔當得，火種只今無地埋。
古源
作者：釋紹曇
朝代：宋

七佛相承壽脉深，只圖入水見長人。
截流機有青波路，天下滔滔誰問津。
古衲
作者：釋紹曇
朝代：宋

半肩寒擁片殘雲，七佛相傳直至今。
破碎不堪提掇處，朝陽正好下金針。
周上人求語
作者：釋紹曇
朝代：宋

憶昔周當仁，手握金剛杵。
憤氣向南方，誓滅諸魔子。
老婆驀劄點三心，走入龍潭恨轉深。
掃蕩家私無一窖，胡揮白棒到平人。
牧閒冷坐思高躅，斷絃爭得鸞膠續。
扣門聽得簡州人，倒屐相迎幾折足。
略寒溫外問來端，叉手丁寧覓指南。
未舉紙燈明說了，隔窗春鳥語綿蠻。
哭柵石壁
作者：釋紹曇
朝代：宋

心鏡交光十四年，誰知失照髑髏前。
春風夢繞福城路，忍聽亂啼花塢鵑。
嚴陽南泉泉大道船子贊
作者：釋紹曇
朝代：宋

未透趙州關，看牛事轉繁。
死蛇弄不活，只好踏船翻。
四睡贊
作者：釋紹曇
朝代：宋

人無害虎心，虎無傷人意。
彼此不關防，何妨打覺睡。
因事書座右
作者：釋紹曇
朝代：宋

促膝寒窗淡話時，告休說是與論非。
須知世路風波惡，百匝千重設禍機。
團垸俞大夫
作者：釋紹曇
朝代：宋

結鳳團花巧施設，黑漫漫地轉希奇。
做教底板堅牢著，自有傍人彩畫伊。
坦老求題真歇宏智竹庵同遊雁山酬唱真蹟軸後
作者：釋紹曇
朝代：宋

天生三箇老冤魔，狹路相逢沒柰何。
□把肚腸摟抉看，曲於四十九盤多。
塚間
作者：釋紹曇
朝代：宋

湖山倒影水吞空，鷗鷺忘機萬境融。
不用深深埋暗箭，活人全在死人中。
夢庵
作者：釋紹曇
朝代：宋

肱枕蘿窗飽黑甜，華胥遊徧鶴蹁躚。
不思議境全機路，何待逢人豎起拳。
大川和尚贊
作者：釋紹曇
朝代：宋

面皮刮得霜，脊梁生鐵鑄。
活弄惡機關，真本奉化子。
據南山白額落却威，鎖冷泉清波無透路。
最無端是不近人情，把斷貫索，倒懸佛祖，四海禪流惡見渠。
任妙手僧繇，畫得全真，且無著處。
大慈環峰和尚贊
作者：釋紹曇
朝代：宋

肚腸深，用白粘賊翳睛藥，定滄海舶指南針。
出智門蓮花，換人鼻孔。
握大慈苕箒，掃世烟塵。
忘忌諱，絕疏親。
病在膏肓加蠱毒，直教石佛汗通身。
大用
作者：釋紹曇
朝代：宋

二三四七惡機關，互逞辭鋒鬭熱瞞。
不必山僧一彈指，盡情貶向鐵圍山。
天台三聖圖贊
作者：釋紹曇
朝代：宋

滿地埃塵弗掃除，無端商校潑文書。
灼然拄杖能行令，不到豐干放過渠。
天童德大師火後粧五百羅漢畫五十三參建浄髮庫砌松行求紀其實二偈贈之·其一
作者：釋紹曇
朝代：宋

南詢五十三知識，輥入天台五百牛。
總被東山塗污了，馿腮馬頷得人羞。
天童德大師火後粧五百羅漢畫五十三參建浄髮庫砌松行求紀其實二偈贈之·其二
作者：釋紹曇
朝代：宋

剃得頭光快活生，萬松影裏唱歌行。
脚頭脚底通霄路，平處孤危險處平。
天童送深兄歸湖州
作者：釋紹曇
朝代：宋

采樵深入萬松關，踏破烟雲幾朶山。
擔折驀知柴束重，掉頭歸唱月彎彎。
太虛
作者：釋紹曇
朝代：宋

廓然寥豁絕邊垠，一點雲生翳眼塵。
真達不疑融萬象，更須知有路翻身。
契庵
作者：釋紹曇
朝代：宋

語言道斷轉玄樞，千聖機關盡密符。
接向上人通一路，拳頭豎起莫嫌粗。
妙恩侍者求語
作者：釋紹曇
朝代：宋

一奩春錦鬭鮮明，較古菱花越樣清。
照影不應呼小玉，至今湖海客關情。
安兄號不動求語
作者：釋紹曇
朝代：宋

萬牛挽不回，輪槌擊不破。
者樣頑石頭，世間無兩箇。
定侍者奔乃師喪諸公以偈乃求題其後
作者：釋紹曇
朝代：宋

五逆從前恨阿爺，幾思吞併老尸骸。
無端更被人攛掇，憤憤扶鍬去活埋。
定庵
作者：釋紹曇
朝代：宋

雲盡風休萬籟沈，柴門深鎖綠蘿春。
石床晝靜跏趺穩，百鳥銜花不見人。
寄梅墟陳提幹
作者：釋紹曇
朝代：宋

齒履登臨乏款延，薰風報謁鬰藍天。
拂塵未下雲簷榻，采寶新歸海國船。
乘興□□迷柳下，搜吟□夢到梅邊。
何時握手東林社，重結三生未盡緣。
寄石溪和尚自鴈宕歸
作者：釋紹曇
朝代：宋

鴈峰削玉鎖層陰，彷彿梅陽瘴面春。
回首揭天撾毒皷，聲怨何止十三人。
寄紫籜茶與虎丘石溪
作者：釋紹曇
朝代：宋

籜龍銜味噀春英，香入蘿窗午夢清。
笑汲新泉煩陸羽，貴圖尊宿眼增明。
寄華嚴賾講師
作者：釋紹曇
朝代：宋

半生不覩德雲翁，懸想經行在別峰。
破一微塵相見了，揭翻華藏十三重。
寄賀天童滅翁和尚
作者：釋紹曇
朝代：宋

接人籌室肯雷同，用治兵機不犯鋒。
把定牢關輕放過，一人標記一株松。
寄賀錢𡼝薦福東林和尚·其一
作者：釋紹曇
朝代：宋

烹金鑪去杳無踪，沉影愁看鴈過空。
出手與渠重結了，未應碧眼是頑銅。
寄賀錢𡼝薦福東林和尚·其三
作者：釋紹曇
朝代：宋

法身邊事會多時，端的枯樁弗用疑。
無柄鐵鎚輕擊碎，心花粲發不萌枝。
寄賀錢𡼝薦福東林和尚·其二
作者：釋紹曇
朝代：宋

錢王活業付東林，古墓埋藏暗箭深。
機正發時誰中的，空山落日幾驚心。
寒山題詩贊
作者：釋紹曇
朝代：宋

國清竊得殘羹飯，也學人前弄竹篙。
欲寫斷崖無活句，心如秋月待如何。
寒拾贊
作者：釋紹曇
朝代：宋

笑裏藏刀語詐淳，握生苕箒鼓烟塵。
謾將心污秋潭月，未必渠儂肯比倫。
寧藏主省師兄求語
作者：釋紹曇
朝代：宋

橘州文學石橋書，妙畫雄才舉世無。
宗說俱通心眼活，奇哉老蚌出雙珠。
百年凜有遺風烈，行處同途不同轍。
癡翁真得虎頭癡，月峰清照峨嵋月。
分飛雁影各東西，幾對秋風歎離別。
去去吳天浄如洗，淡墨聯書形字義。
且教人道渠和儂，好對難兄與難弟。
寫華嚴求偈
作者：釋紹曇
朝代：宋

衲僧用處得能乖，肯向龍宮鼻嗅來。
黑墨濃磨塗白紙，重重無盡雜花開。
對月了殘經贊
作者：釋紹曇
朝代：宋

五教三乘，之遶葛藤。
一言道盡，玉兔東昇。
山叟
作者：釋紹曇
朝代：宋

不識紅塵有利名，閒聽幽鳥靜看雲。
羲皇世上無窮樂，曝背茅簷策幾勳。
山水圖
作者：釋紹曇
朝代：宋

招提依約在烟蘿，酒旆風微拂釣蓑。
欲稅雲林歸卜隠，山靈應笑賺人多。
嵩嶽珪禪師移樹圖贊
作者：釋紹曇
朝代：宋

野樹無根作麽移，蓋頭茅免八風吹。
直饒深入那伽定，弄鬼精魂誰不知。
巨源
作者：釋紹曇
朝代：宋

元無一滴皷波瀾，發得頭來海樣寬。
舉棹迷蹤知幾許，桃花誤作武陵看。
布袋浴江圖贊·其一
作者：釋紹曇
朝代：宋

柳烟羃羃浪粼粼，脫體無依尚染塵。
輥得通身是泥水，小兒戲劇誑誰人。
布袋浴江圖贊·其二
作者：釋紹曇
朝代：宋

無端平地鼓波瀾，揭露娘生赤肉團。
瞞得嬌擬兒女子，溪頭楊柳樹難瞞。
布袋贊
作者：釋紹曇
朝代：宋

楖栗橫肩拖布袋，回頭轉腦小兒嬉。
休言兜率宮中事，已被渠儂捉敗伊。
布袋贊
作者：釋紹曇
朝代：宋

馱布袋，握藤枝。
一肚皮惡毒，好使你門知。
轉腦回頭望阿誰，髯公知此意，冷笑賊風吹。
布袋贊·其三
作者：釋紹曇
朝代：宋

赤脚走紅塵，道是真彌勒。
買弄臭皮囊，大地無人識。
無人識，急急回頭，已遲八刻。
布袋贊·其二
作者：釋紹曇
朝代：宋

緊捉布袋頭，片時放不下。
用盡惡機關，難瞞鐵奉化。
重重敗缺幾曾知，猶自回頭望阿誰。
布袋贊·其五
作者：釋紹曇
朝代：宋

布袋肩馱冷笑時，肚腸惡毒是人知。
重重敗缺難遮掩，猶自回頭望阿誰。
布袋贊·其四
作者：釋紹曇
朝代：宋

橫挑布袋壓烏藤，笑裏藏刀極可憎。
鐵奉化人渾是鐵，如何容得這般僧。
平山
作者：釋紹曇
朝代：宋

一鏡面鋪非剗削，且無高下與人爭。
擬從頂𩕳尋玄路，著脚須防有賺坑。
平溪
作者：釋紹曇
朝代：宋

一片寒光湛不流，古今誰解覓源頭。
東西雖有地如掌，未許南泉閑牧牛。
延慶化禪觀地平
作者：釋紹曇
朝代：宋

屏息諸緣入定時，脚跟下事爛如泥。
睦州片板輕擔出，禪病蠲除不用醫。
待月贊·其一
作者：釋紹曇
朝代：宋

破故紙堆鑽不透，可憐業識日茫茫。
末梢一段無分曉，猶待蝦蟆口放光。
律宗玉維那三人禮石佛求語
作者：釋紹曇
朝代：宋

老倒南山犯真律，三生鑿破寒巖石。
不立名中强立名，弗狼籍處成狼籍。
兒孫膝下有黄金，撥草瞻風遠訪尋。
三拜起來發一嘆，方知老子錯留心。
天真自性佛不管，頑石頭邊討甚椀。
費盡鉗鎚多破綻，烏藤緊捉從頭看。
從禪人
作者：釋紹曇
朝代：宋

臨濟陰凉樹已枯，片無霜葉擁禪趺。
兒孫不解澆培得，翫作山門境致圖。
悼時愚菴主
作者：釋紹曇
朝代：宋

詔書颺在破床頭，高枕松根睡覺休。
啼盡山禽驚不醒，蘿窗空鎖暮雲愁。
悼芳洲懺首·其一
作者：釋紹曇
朝代：宋

不忍螢窗賺一生，翻身義虎頂頭行。
金篦刮盡空花膜，喜得天台教眼明。
悼芳洲懺首·其二
作者：釋紹曇
朝代：宋

烟渚春融岸碧綃，采蘭人競唱離騷。
曲終翻作無生調，聽著愁魂似雪消。
悼雲泉老師
作者：釋紹曇
朝代：宋

奪得犀牛便跺跟，蘋洲玩月角生紋。
翻身入海無消息，驚散沙鷗白鷺群。
惺惺石
作者：釋紹曇
朝代：宋

主人翁已强安名，何待區區喚一聲。
坐得石頭穿透底，依然打箇不惺惺。
愚翁
作者：釋紹曇
朝代：宋

聰明點盡若盲聾，沒變通時有變通。
漏得黄梅無底鉢，笑開老眼醉春風。
愛山
作者：釋紹曇
朝代：宋

酷將嗜好片閑心，散作千巖萬壑春。
拚得一生看不足，險崖句裏要翻身。
慧禪人
作者：釋紹曇
朝代：宋

翠織岷峨錦綉春，堪嗟撲撲蔽胡塵。
金鷄銜粟餘殃在，誰繼神駒踏殺人。
懶翁
作者：釋紹曇
朝代：宋

口生白醭怕開言，幾度擡身又困眠。
佛法從教陳爛却，權衡不在老夫邊。
懷樗寮
作者：釋紹曇
朝代：宋

半生魚佩解黄金，泉石郊坰得趣深。
幽興發時閑副墨，俗塵捐處靜觀心。
聖賢爐冶鎔聲色，妙密工夫鏗古今。
遐想蓮居馳夢遠，未應輕易到瑶林。
拗雲
作者：釋紹曇
朝代：宋

出頭天外便縱橫，誰信無心箇樣生。
捩調不從龍駕御，要渠西去却東行。
拱秀閣
作者：釋紹曇
朝代：宋

萬疊遥岑綠打圍，曉寒空翠潑禪衣。
幽禽喚起蘿窗定，閑看春雲带雨歸。
拾得磨墨贊
作者：釋紹曇
朝代：宋

面皮頑惡髮鬚鬆，磨墨元來也不中。
冷看他人書淡字，不知污得布裙濃。
挑薺
作者：釋紹曇
朝代：宋

小奚挑薺携籃去，尋遍頹垣與荒圃。
根染微黄怯曉霜，葉鋪嫩綠滋春雨。
沙瓶鳴井𣂏寒泉，膏泥濯盡誇芳鮮。
松風飋飋沸茶鼎，晴窗喚醒幽人眠。
細嚼甘香凝齒頰，味與首陽薇不別。
茆舍清貧樂未涯，搜吟況有梅梢月。
五陵玉筯耽膏腴，豈知菜味天淵殊。
茶罷筇枝發清興，山後山前行一轉。
挽王知縣
作者：釋紹曇
朝代：宋

東晉風流繼令名，家傳真本換鵝經。
廉勤自得官中趣，貧節親書座右銘。
民感庥仁忘赴壑，子明詩禮爲趨庭。
疾風誰料摧梁木，猿鶴悲鳴不忍聽。
挽顔伯涯制斡
作者：釋紹曇
朝代：宋

握手論盟二十年，瘦筇曾約上危巔。
雪崖未遂同觀瀑，玉沼何期促孕蓮。
桐葉成陰愁引月，菊花無酒冷含烟。
細看新補東林傳，十八賢中又一賢。
放山室送芳上人見浄慈偃溪和尚
作者：釋紹曇
朝代：宋

南山鱉鼻雖無毒，觸著依前解喪身。
不信當頭揩癢看，渾鋼底也沒全人。
政黄牛贊
作者：釋紹曇
朝代：宋

一生孤苦竊詩名，沉醉風煙兩眼青。
黄犢不曾知稼穡，引渠吟得瘦竛竮。
日本國光禪人旋鄉求語
作者：釋紹曇
朝代：宋

大唐國，日本國，臨風放出遼天鶻。
不隔重溟見得親，依然却被重溟隔。
光禪拚不顧渾身，咬定牙關力訪尋。
白浪堆頭航一葦，普通年遠只如今。
焚香扣我西來旨，三十烏藤敲出髓。
非佛非物亦非心，擬議白雲千萬里。
結成不共戴天冤，怒氣蒸雲走出門。
這回必要討分曉，歸問阿爺隆長老。
日本慈源禪人歸國請偈
作者：釋紹曇
朝代：宋

牧間今年六十八，湖上掩關期養拙。
萬緣不掛一絲頭，對客懶饒三寸舌。
問吾道，秧田潑綠農誇好。
問吾禪，烟林噪晚聲未聞。
無端外國人瞞我，插片木頭討甚麽。
喫盞粗茶送出門，海山啼斷催歸鳥。
日本澄上人
作者：釋紹曇
朝代：宋

掃盡機緣萬法空，澄潭不許卧蒼龍。
翻身踏斷來時路，家在海山雲外峰。
日本然上人·其一
作者：釋紹曇
朝代：宋

橫擔楖𣗖走諸方，佛祖玄關路轉長。
放下身心歸故隠，金烏依舊出扶桑。
日本然上人·其二
作者：釋紹曇
朝代：宋

奔趨客路困塵泥，蟻夢方酣蝶夢飛。
頼有啼鵑知此意，一聲聲勸不如歸。
日本玄志禪人請語
作者：釋紹曇
朝代：宋

上人幼負凌雲志，十五爲僧今廿二。
鯨波不怕嶮如崖，遠涉要明西祖意。
老松陰下扣烟扉，未透慈溪劈箭機。
滿口鄉談學唐語，帝都丁喚那斯祁。
粗拳便欲攔胸𡎺，又恐傍觀分背觸。
快歸省問老傳衣，古磵寒泉休瞪目。
昌侍者求斯道
作者：釋紹曇
朝代：宋

一念平常裂萬差，覺斯民處貴無邪。
古今錯透長安路，狼藉春風一徑花。
明月谷血書華嚴蒙恩宣入內庭
作者：釋紹曇
朝代：宋

一回𡎺破娘生指，血染春風開雜花。
香噴龍王宮殿滿，胡僧嗅得鼻頭喎。
普化贊
作者：釋紹曇
朝代：宋

大悲院裏趁村齋，卒死無人出地埋。
捏怪凌空摇木鐸，春風處處露尸骸。
智者大師遷葬圖贊
作者：釋紹曇
朝代：宋

當年杜撰講天台，活被平人掘窖埋。
若是黄金鑄靈骨，臭屍不到鬼扛擡。
曹溪六祖大師贊
作者：釋紹曇
朝代：宋

辛州颺下兩肩樵，又被黄梅石墜腰。
雖得栽松衣鉢在，暗思追逐幾魂銷。
月巖
作者：釋紹曇
朝代：宋

平如鏡面險如崖，光境俱忘裂萬差。
這裡無伊蹲坐處，空生徒自惹天花。
月磵
作者：釋紹曇
朝代：宋

即虛明處發靈源，坐在沉沉湛湛邊。
勇退截流機路活，揭翻光影未生前。
月翁
作者：釋紹曇
朝代：宋

午夜光浮玉兔胎，行空無跡鏡奩開。
老僧不在明白裏，向未生前相見來。
朝陽穿破衲贊
作者：釋紹曇
朝代：宋

斷線無蹊，折針缺鼻。
提得完全，金烏西墜。
朝陽贊·其二
作者：釋紹曇
朝代：宋

拶得當陽線路通，大千捏聚一針鋒。
不堪提掇堪提掇，破綻全無始見功。
朴庵
作者：釋紹曇
朝代：宋

確實行藏與古儔，略無半點詐明頭。
豎粗拳驗方來眼，未跨門時見便休。
李白醉騎馿圖
作者：釋紹曇
朝代：宋

酒渴思鯨飲，金鸞早退朝。
醉身扶不起，壓折老馿腰。
杜甫騎馿遊春圖
作者：釋紹曇
朝代：宋

客路如天遠，吟身太瘦生。
無家歸未得，策蹇傍春行。
松上人求古林
作者：釋紹曇
朝代：宋

秀擢威音劫外春，靈根盤結幾何深。
挺生臨濟清凉樹，盡大地人來息陰。
松州
作者：釋紹曇
朝代：宋

一道陰凉自古來，依稀臨濟手親栽。
枝枝葉葉垂清露，點得合城人眼開。
板黄
作者：釋紹曇
朝代：宋

良工采得木千章，如析旃檀片片香。
黄面瞿曇承蓋覆，拋磚打瓦又何妨。
栖巖
作者：釋紹曇
朝代：宋

拗折瘦藤枝，靠倒險崖句。
佛祖謾尋蹤，無你湊泊處。
梅窗
作者：釋紹曇
朝代：宋

溢目湖山看不足，引清吟有此雲房。
簷牙掛月橫疎影，隙眼通風度暗香。
夜掩只疑和靖宅，曉開爭看壽陽粧。
蘭兄礬弟休相憐，斗室難爲納衆芳。
樵隠
作者：釋紹曇
朝代：宋

斫得塊柴擔不起，和雲颺下枕頭邊。
夢魂不涉人間世，肯把黄梅破鉢傳。
橫江
作者：釋紹曇
朝代：宋

素練翻花浪拍堤，聲前聲後截流機。
清波路險無人透，蘆葦風生白鳥飛。
江西寶兄乞東際
作者：釋紹曇
朝代：宋

當陽一路沒途程，剖破藩籬即覺成。
震旦心宗凌滅盡，到家猶自隔重溟。
泉大道贊
作者：釋紹曇
朝代：宋

赤身跳入毒龍潭，血戰知他死幾番。
諍撰出來噇鉢酒，郴州六月火雲寒。
泉山
作者：釋紹曇
朝代：宋

接得靈源正脈親，險崖機裏解翻身。
莫教倒嶽傾湫去，浸殺茫茫大地人。
浄妙室爲竹院可都正說
作者：釋紹曇
朝代：宋

一塵不立所依亡，脫體靈明自放光。
巨闢三玄三要語，接人無力下禪床。
浄慈送拱侍者之天童參天目
作者：釋紹曇
朝代：宋

無孔鐵鎚三五百，烹金鑪裏鑄成來。
就將一箇輕拋擲，擊得玲瓏竅子開。
清凉禮先師遺像
作者：釋紹曇
朝代：宋

白雲迷谷雪鋪階，老倒清凉眼著沙。
若問普通年遠事，三千里外摘楊花。
游九峰
作者：釋紹曇
朝代：宋

攀石捫蘿入杳冥，凌虛潜覺膽魂驚。
陰崖擷瀑瑶花碎，枯葉翻霜錦樹榮。
汲水僧歸龍洞去，采薇人踏虎蹤行。
風流二老遺音在，度曲松濤萬壑清。
雙磵奔流戰玉龍，浮屠雲鎖翠千重。
只將一疏傳天下，大覺馿年識九峰。
湧泉閣
作者：釋紹曇
朝代：宋

肆無礙辯若懸河，尺水能興萬丈波。
平地無端立層級，登高人少逐流多。
湧溪
作者：釋紹曇
朝代：宋

平地忽翻千尺浪，吞空沃日勢滔滔。
截流機峻無人薦，謾說茶陵踏斷橋。
滸眼
作者：釋紹曇
朝代：宋

一生逐浪與隨流，未見根源未肯休。
孔竅不知深幾許，臨崖看著使人愁。
滸眼
作者：釋紹曇
朝代：宋

萬派奔流觸斷崖，渦漩一竅絕安排。
淵深徹見靈源底，裏許如何著得沙。
漁籃婦贊
作者：釋紹曇
朝代：宋

短裳褰起露珠珍，雲鬢慵梳惑亂人。
弄得籃中魚再活，禹門未必解翻身。
漩翁
作者：釋紹曇
朝代：宋

和泥合水幾經春，只貴隨流轉得身。
白浪堆頭深掘窖，老來偏解活埋人。
焙經
作者：釋紹曇
朝代：宋

老胡監本誑人天，開口無非吐黑烟。
五熱炙身甘自受，要翻元款待馿年。
無庵
作者：釋紹曇
朝代：宋

銷鑠玄微萬境空，銜花百鳥謾尋蹤。
莫教頑坐精靈窟，門鎖亂雲千萬重。
無盡
作者：釋紹曇
朝代：宋

老胡移種覺園花，五葉聯芳次第來。
惱亂春風沒休日，一枝開了一枝開。
無聞
作者：釋紹曇
朝代：宋

缺齒胡僧戲劇多，打虛空皷唱巴歌。
山河大地連聲笑，爭奈聾人耳朶何。
無見
作者：釋紹曇
朝代：宋

色塵銷盡眼頭空，著得須彌山萬重。
不似靈雲存鑑覺，被桃花換主人翁。
照知客求無礙
作者：釋紹曇
朝代：宋

捉得蓬蒿箭一枝，等閑射透五須彌。
千重百匝機先路，破的初無抵滯時。
煨芋
作者：釋紹曇
朝代：宋

山房不識春風面，地爐宿火煨紅軟。
寒涕垂頤午夢醒，饑腸殷殷晴雷轉。
霜猿剝啄啟巖扉，漏泄天香入翠微。
霧幕烟籠收不得，等閑勾引白雲歸。
破藤床上生涯足，和土和灰擘柔玉。
放憨一飽萬緣空，口唱山歌手捫腹。
可中真味與誰論，脯麟膾鳳徒腥羶。
向使懶殘知有此，肯把虛名眩天子。
煨芋
作者：釋紹曇
朝代：宋

糞火香凝午夢初，爛煨黄獨替春蔬。
山童急把柴門掩，只恐閑雲引詔書。
燒筍
作者：釋紹曇
朝代：宋

稚子相呼脫錦衣，餉春不減首山薇。
翻身跳入爐中浴，透得山僧嚙鏃機。
爲丘桂巖司門題和靖雪後看梅圖
作者：釋紹曇
朝代：宋

破曉湖山入畫時，短篷摇雪傍疏籬。
一心只在梅花上，凍損吟身也不知。
爲元首座紙燈船
作者：釋紹曇
朝代：宋

輕輕點著發光寒，這裡停橈舞棹難。
明暗路岐都照破，放行初不犯波瀾。
爲友于題水禽
作者：釋紹曇
朝代：宋

淅淅西風肅殺時，枯荷餘得折殘枝。
疾風凌雨多翻覆，只處姑姑立處危。
爲友于題水禽
作者：釋紹曇
朝代：宋

衰草汀烟寂寞秋，忍寒孤立懶盟鷗。
江湖風味駸駸惡，得縮頭時且縮頭。
爲叔向題坐禪蝦蟆
作者：釋紹曇
朝代：宋

一從識得性分明，懶作春池鼓吹聲。
閑把六根門鎖斷，白蓮香散水風清。
爲周上人贊觀音
作者：釋紹曇
朝代：宋

小白山頭花弄影，潮音洞口浪翻空。
圓通門啟無人入，閑把輪珠立曉風。
爲圓雪崖題待月
作者：釋紹曇
朝代：宋

終日忙忙繼月明，要看杜撰八陽經。
直饒讀到流通分，未必芭蕉著耳聽。
爲張良臣知府題梅圖
作者：釋紹曇
朝代：宋

一篷春雪泛西湖，不覺和身入畫圖。
千古暗香疏影在，誰云骨冷不容呼。
爲惟翁題非畫圖
作者：釋紹曇
朝代：宋

誤入蓬壺影裏游，諭盟白鳥下滄洲。
吞波島嶼鰲身黑，映日樓臺蜃氣浮。
門逆潮開喧海市，網沿堤晒簇漁舟。
晦明晴雨時時別，難把王維腕力收。
爲昌州月上人贊布袋
作者：釋紹曇
朝代：宋

拄杖不能倚靠，穩跨布袋打坐。
莫怪噴嚏不成，鼻孔元來無竅。
爲月上人頌秋潭
作者：釋紹曇
朝代：宋

白蘋香細桂華清，徹底無痕漾水晶。
剛被寒山心點汙，至今照影欠分明。
爲緣知客求贊
作者：釋紹曇
朝代：宋

不假聞思修，巨闢圓通路。
更擬問如何，數珠木槌子。
爲聖俞頌橘巖
作者：釋紹曇
朝代：宋

洞庭秋晚半青黄，須待霜林熟自香。
不向懸崖親撒手，認皮作火錯承當。
爲行可維那題子陵釣臺
作者：釋紹曇
朝代：宋

七里灘頭古木陰，眼空寰海老垂綸。
無端釣得劉文叔，却把羊裘污俗塵。
玄峰
作者：釋紹曇
朝代：宋

極盡幽微裂萬差，天然鳥道絕安排。
欲窮頂𩕳翻身句，妙密中防有險崖。
王庵和劉府教
作者：釋紹曇
朝代：宋

鹿眠芳草印春庭，月掛蘿窗曉半扃。
白髮老僧偏愛客，忍寒同看換鵝經。
王鞔鼓
作者：釋紹曇
朝代：宋

鼓兩片皮謾自己，一回拈出一回新。
揭天聲響疑塗毒，自有臨風側耳人。
現上人字空甫求語
作者：釋紹曇
朝代：宋

二十玄門盡掃除，太虛寥豁月輪孤。
翻身直透威音外，著得狂花翳眼無。
璉監寺·其一
作者：釋紹曇
朝代：宋

烹金爐裏脫胚腪，妙斲初無斧鑿痕。
汝質自成瑚璉器，我儂甘作破沙盆。
璉監寺·其二
作者：釋紹曇
朝代：宋

曾把楊岐破屋撐，閑騎馿子弄蹄行。
犯寒踏月慈溪上，冷笑梅兄太瘦生。
璞庵
作者：釋紹曇
朝代：宋

含藏一片玉連城，三度親曾獻楚庭。
未跨門時琢雕了，春風深鎖綠蘿扃。
瓢泉
作者：釋紹曇
朝代：宋

當陽剖破劫壺來，見徹根源眼有沙。
臨際爺爺得一杓，葛藤浸爛又萌芽。
瓦
作者：釋紹曇
朝代：宋

脚尖踢出爛泥團，妙在陶輪轉處看。
蓋覆虛空無滲漏，從教頭上黑漫漫。
疏山塔·其一
作者：釋紹曇
朝代：宋

衲僧毛病沒星星，剛被傍人授記成。
萬壑松濤撼明月，隔溪誤認倒屙聲。
疏山塔·其二
作者：釋紹曇
朝代：宋

活被人埋汝水濆，新豐一曲杳無聞。
可憐嬌舞曹家女，不嫁春風嫁白雲。
疏山送日兄歸玄沙
作者：釋紹曇
朝代：宋

疏山覓得曹家女，嬌舞西風不解羞。
歸與謝郎稱萬福，免教紅爛在漁舟。
疏山送道州如矮歸湘西
作者：釋紹曇
朝代：宋

筆頭俊逸眼頭親，邈得疎山矮子真。
落鴈圖邊輕展看，誰云不是道州人。
登金峨峰頂
作者：釋紹曇
朝代：宋

撥開空翠上危顛，路遶羊腸石齒尖。
到頂方知天下小，攀高似取世人嫌。
碧連蓬島雲千疊，冷照東溟鏡一奩。
歸去松窗伴禪老，此山佳致話無厭。
矮道者
作者：釋紹曇
朝代：宋

身如椰子口宏開，看盡諸方鬼戲來。
放一頭低人不識，疎山師叔是同胎。
石井
作者：釋紹曇
朝代：宋

打硬工夫搆得深，誰知水底有蓬塵。
放開一線路頭活，落賺幾多明眼人。
石壁
作者：釋紹曇
朝代：宋

一方峭峻絕安排，立處還同萬仞崖。
盧老倩人書不得，春日濈濈長莓苔。
石室和尚贊
作者：釋紹曇
朝代：宋

面孔得人憎，腦中秋月皎。
做處沒瘢痕，用時成要妙。
見明極透出夜明簾，依圓照爛煨文武火。
幾處移場弄險機，電卷風旋人絕倒。
夫是之謂石室道人，前身後身，一夢兩覺。
石庵
作者：釋紹曇
朝代：宋

确硬工夫做十全，牢關深鎖綠蘿烟。
嶮崖機峻無人透，幾見春山蕨豎拳。
石溪自鴈宕避難回天童巢雲
作者：釋紹曇
朝代：宋

蒼鷹俊翼倦摩霄，巖下深雲穩寄巢。
且放愁胡雙眼閉，恐驚群鷺宿寒梢。
石灰
作者：釋紹曇
朝代：宋

鑪鞴親從鍛鍊來，十分确硬亦心灰。
蓋空王殿承渠力，合水和泥做一回。
破衲
作者：釋紹曇
朝代：宋

通身百雜碎，誰解成褫得。
鷄足緊收藏，當來問彌勒。
磉石
作者：釋紹曇
朝代：宋

鎚鑿工夫見十全，潤時知雨玉餘溫。
看渠負載擎天柱，箇箇無非硬脚跟。
示寶頭陀之徑山打鐘
作者：釋紹曇
朝代：宋

勞生夢寐分途轍，深省一聲何處發。
客繫楓林半夜舟，僧敲烟寺黄昏月。
爭似凌霄峰頂頭，怒鯨吼徹千林秋。
飽噇眠漢不知曉，有眼如盲還聽否。
我儂會得無聞性，說與頭陀終不信。
不信試歸撞擊看，風遞落花山意寒。
示日本景用禪人
作者：釋紹曇
朝代：宋

日本國與大唐國，一片皇風無間隔。
如將棗葉置針鋒，破草鞋跟天地窄。
上人滿腹𡎺疑團，夷夏區分扣牧間。
老懶不能分說得，隔林春鳥語綿蠻。
當機爲汝分明舉，不涉離微急薦取。
佛祖玄關錯踏翻，金烏飛上珊瑚樹。
禪房十事·戒刀
作者：釋紹曇
朝代：宋

惡鉗鎚下番身，未必鋒芒發露。
不惟斬得貓兒，也解煞佛煞祖。
禪房十事·拂子
作者：釋紹曇
朝代：宋

才得柄霸入手，便要呵佛駡祖。
還他本色真椶，不比尋常談麈。
禪房十事·拄杖
作者：釋紹曇
朝代：宋

格外叢林選出，生緣不在天台。
雖然烏律卒地，力扶多少人來。
禪房十事·癢和子
作者：釋紹曇
朝代：宋

既就良工雕琢，何妨出手扶持。
抓著衲僧癢處，賞伊一枚荔枝。
禪房十事·禪板
作者：釋紹曇
朝代：宋

要成片段工夫，須是全身倚靠。
雖然只見一邊，未許睦州擔荷。
禪房十事·紙被
作者：釋紹曇
朝代：宋

通身不挂寸絲，單明一色邊事。
要知結角羅紋，徑問床分枕子。
禪房十事·蒲團
作者：釋紹曇
朝代：宋

百草頭邊薦得，何妨打塊成團。
直下千差坐斷，無心猶隔重關。
禪房十事·蒲龕
作者：釋紹曇
朝代：宋

百匝千重包裹，未免黑山裏坐。
古今多少生盲，引得全身入草。
禪房十事·鉢盂
作者：釋紹曇
朝代：宋

做處全無滲漏，用時開口向天。
盡大地人飫飽，只圖個不知恩。
禪房十事·香印
作者：釋紹曇
朝代：宋

要識分明古篆，一槌打得完全。
燒炷旃檀牛糞，衲僧鼻孔楔穿。
禮大梅塔
作者：釋紹曇
朝代：宋

即心即佛已隨邪，況與龐翁亂撒沙。
茅舍從茲混塵跡，老梅羞放雪中花。
禮雲門千歲塔
作者：釋紹曇
朝代：宋

越山清絕無塵翳，不到胡僧取次埋。
輒莫更加千歲壽，也須和骨洗將來。
禮香山湯禪師
作者：釋紹曇
朝代：宋

寂寞空山宴坐時，千鈞重寄一絲危。
直饒雙眼頻開合，著處由來不自知。
空華嚴號明海
作者：釋紹曇
朝代：宋

一片虛凝鑑古今，持蠡難測幾何深。
十三華藏重重現，照徹微塵古佛心。
端師子贊
作者：釋紹曇
朝代：宋

爪牙雖弄未全真，駁綠斑釐著一身。
彩好不曾哮吼得，聽聞將謂嚇村人。
竹房
作者：釋紹曇
朝代：宋

三莖曲與兩莖斜，徑直門風八字開。
擬向翠微尋路入，知他賺却幾人來。
竹窗
作者：釋紹曇
朝代：宋

密葉節金點碧沙，月和梅影冷移來。
香巖瓦礫徒拋擲，門鎖重陰擊不開。
竹雲
作者：釋紹曇
朝代：宋

春錦千綳玉萬竿，嵐光翠裛渭川寒。
油然已作從龍勢，只恐仙陂化蟄難。
筠溪
作者：釋紹曇
朝代：宋

虛心中有箭鋒機，妙密誰云立處危。
大道陵遲全勁節，香嚴一擊未忘知。
節夫
作者：釋紹曇
朝代：宋

一生堅守居延操，歷盡間關見老成。
菊噀晚香松傲雪，短筇扶瘦日尋盟。
簡州性上人求語
作者：釋紹曇
朝代：宋

春山杜鵑啼，苦勸人歸去。
聲碎竹林風，血染花梢雨。
我老無家可得歸，蘿窗睡飽雲黏衣。
山童推枕破殘夢，報道有僧開竹扉。
何方聖者來尋討，解包颺下青龍鈔。
便欲庭前縱火焚，浄地豈容狼藉了。
問渠何日離飛來，兩月奔馳未到家。
好勸急歸休歇去，春風落盡武林花。
維石
作者：釋紹曇
朝代：宋

一路機先滑似苔，葛藤窠裏出頭來。
等閑擊著火星迸，霍得大唐人眼開。
緣侍者之浙右
作者：釋紹曇
朝代：宋

一本潼川花瑞菜，全蜀知名誰不愛。
夜雨叢凝色染藍，春風花噀香如麝。
不知何處得靈根，栽遍牛頭山後前。
古佛低頭看不厭，聲聞鼻孔被渠穿。
上人携種游江浙，味與首陽薇不別。
伏虎巖前清客嘗，老饕嚼斷娘生舌。
餘香分餉老芝峰，彷彿家園小摘同。
此去零星休賣弄，珍藏大作蘇陀供。
緣兄求住不得乞語
作者：釋紹曇
朝代：宋

磬峰小小陷人坑，始道平夷又險生。
不是不容輕插脚，要伊別討路頭行。
繼浄頭歸天衣故里
作者：釋紹曇
朝代：宋

歸訪荆溪舊釣簑，看長空鴈影沉波。
臨風一掃無踪跡，浄地豈容人放屙。
老農
作者：釋紹曇
朝代：宋

畬田擊壤樂年豐，不與兒曹戲劇同。
問著羲皇已前事，钁頭倒把舞春風。
聞竺寺迎號服因成口號·其一
作者：釋紹曇
朝代：宋

絲管紛紛鼓亂撾，兩山迎接賜衣來。
白雲恐污山翁耳，重鎖柴門不放開。
聞竺寺迎號服因成口號·其二
作者：釋紹曇
朝代：宋

祖庭秋晚日增悲，見得芙蓉便展眉。
不與狂花爭瑣細，淄川緣有拒霜枝。
聽叫居親求語
作者：釋紹曇
朝代：宋

幼把儒冠颺壁根，朅來巾侍乳峰僧。
吟詩清苦規寒子，舂碓辛勤慕老能。
錦鏡閑看花瑣碎，瀑崖戲擊玉稜層。
惜分陰語宜鞭策，望汝來挑暗室燈。
聽烏檻角有感送衍上人歸鄉
作者：釋紹曇
朝代：宋

黄牛背上烏檻角，聲聲吹作村田樂。
低入重淵高入雲，擬別宮商都是錯。
斷煙明滅柘崗西，這嗚咿喚那嗚咿。
天地豁空群動息，野花驚秀不萌枝。
古今酬唱知何限，記得完全忘一半。
木人巧弄沒絃琴，石女細呈氈柏板。
年來節奏總輸君，聽徹無聲自返聞。
一曲還鄉人錯聽，聚頭喚作梅花引。
自得
作者：釋紹曇
朝代：宋

寶山有寶費搜尋，何似形山寶最親。
左右逢原好收取，絲毫全不假他人。
興化寺
作者：釋紹曇
朝代：宋

門照雙池鏡樣明，東西廊喝寂無聲。
紫羅帳裏機玄密，雖有珍珠撒未成。
舜侍者以拙自處請語爲警
作者：釋紹曇
朝代：宋

大地人求巧，子獨全其拙。
喫飯倒把匙，刺眼翻著襪。
只知困守株，不愁飛辯月。
天真未解分，混沌一團鐵。
抱璞尋鑪鎚，巧手難施設。
朅來就拙玲瓏陰，氈拍板合無絃琴。
摘楊黄花嗑然笑，樵童牧豎皆知音。
豈不見稜道者，破七蒲團無縫罅。
鬼窟翻身呼大差，卷起簾來見天下。
又不見隆藏主，此是吾家睡虎子。
氣肅西風牙爪露，千林掃跡無狐兔。
須知巧自拙中出，巧拙到頭無處覓。
無尋覓處知端的，急來與汝粗拳喫。
舜兄南山爲僧後歸東林
作者：釋紹曇
朝代：宋

新生白額眼光摇，肯向南山戀舊巢。
背踏西風行一轉，人驚不過虎溪橋。
船子贊
作者：釋紹曇
朝代：宋

千鈞重寄一絲輪，三寸離鈎抑逼人。
莫道踏翻船便了，夾山未必是金鱗。
船子贊
作者：釋紹曇
朝代：宋

心含惡毒氣炎炎，倒捉麤橈管甚天。
打得夾山攛入水，趁無入見急翻船。
葛坡
作者：釋紹曇
朝代：宋

滋蔓年來愈更深，一刀截斷了無因。
不知大道陵遲處，絆倒幾多忙走人。
蓬州如行圖僧求偈
作者：釋紹曇
朝代：宋

懶受神仙不死方，棄蓬萊入野僧房。
莫教錯下風幡語，頭被傍人剃得光。
蓬維那號鰲山求語
作者：釋紹曇
朝代：宋

掣斷任公子釣輪，波騰嶽立幾千尋。
曾郎夢覺方驚險，撒手懸崖死却心。
虛叟
作者：釋紹曇
朝代：宋

千聖機塵一洗清，心淵絕滓自靈明。
白頭謾說無功用，種得空花結果成。
蜆子和尚贊
作者：釋紹曇
朝代：宋

除了撈波一窖無，逢人謾說走江湖。
蝦針取你性撈摝，不到得拏龍頷珠。
行者智猷求偈之天童
作者：釋紹曇
朝代：宋

太白峰前古鏡臺，沒塵埃却惹塵埃。
擔頭颺下爛柴橛，快與當堂打破來。
西水浄土庵奉寄具足孤松老師
作者：釋紹曇
朝代：宋

聞道虛空曾解講，信疑往決西山亮。
烟雨溟濛蘚石溫，六藏影跡難尋訪。
小徑披榛扣竹扉，道人一見笑掀眉。
布衲橫肩瘦如削，口持密語沒停時。
雲簷掃榻延居夏，白蓮香散東林社。
澗水松風說苦空，不資中有生清泰。
殷勤寄問老孤松，具足門中有正宗。
灼然嫌佛不肯做，鳳栖不在梧桐樹。
西窗
作者：釋紹曇
朝代：宋

格樣親傳鼻祖家，短簷時見夕陽斜。
看渠巨闢通方眼，牛過依然露尾巴。
見湖心老僧暑夜發書因成口占
作者：釋紹曇
朝代：宋

八十山翁夜發書，援毫氣蹙汗流珠。
自憐一把清閑骨，家火無端煉得枯。
觀知客歸葬親求語
作者：釋紹曇
朝代：宋

道人觀方知彼去，入門要驗賓中主。
喫一杯茶即轉身，誰能掉舌論今古。
危機俊逸旱雷轟，蒼鷹折翅獵狗烹。
老明覺舉手加額，韓大伯敢攙先行。
秋深撥草天台路，靈骨要尋親父母。
破钁頭邊掘窖埋，斷猿哭月風號樹。
觀音大士贊
作者：釋紹曇
朝代：宋

足下青蓮花半敷，倚巖危坐手輪珠。
普門真境難描邈，剛被人傳入畫圖。
觀音贊
作者：釋紹曇
朝代：宋

百八摩尼杏葉光，圓通門戶日開張。
度生莫恃蓮舟穩，惡浪狂風自著忙。
觀音贊
作者：釋紹曇
朝代：宋

隨類分身萬百千，真圓通境落誰邊。
小兒戲劇無人會，萬頃滄波一葉蓮。
言法華贊
作者：釋紹曇
朝代：宋

心迷幾被法華轉，狂發羅齋走帝宮。
對聖十三呼不正，無端咄咄强書空。
訥翁
作者：釋紹曇
朝代：宋

縱懸河辯誑癡愚，理盡辭窮口囁嚅。
卒急未能談吐得，相看摩捋白髭鬚。
謙翁
作者：釋紹曇
朝代：宋

具通方眼放𥉍盲，爭肯先人一步行。
窮四部洲求遜讓，看來不出老先生。
謝三郎贊
作者：釋紹曇
朝代：宋

雨笠烟蓑體露風，只傳漁業當心宗。
當時過得飛猿嶺，不到通身是爛膿。
豐干贊
作者：釋紹曇
朝代：宋

冷坐松陰指顧誰，說無義語放憨癡。
多方引得閭丘笑，彩好斑斑睡不知。
豐干贊
作者：釋紹曇
朝代：宋

加紗挂頭何規矩，眼要看經不識字。
差般差樣掣風顛，硬作斑貓騎作虎。
道是彌陀，有何本據。
閭丘太守，似蘇州子。
豬頭和尚贊
作者：釋紹曇
朝代：宋

手把豬頭不自噇，面前背後鬼分贓。
重重敗闕無人識，贏得塗糊老定光。
賀友山新建東皋接待
作者：釋紹曇
朝代：宋

分袂南湖十數春，近聞華搆策奇勳。
鉢從金粟摶香飯，僧自東皋接水雲。
柔玉新拳春塢蕨，嬾黄新縷曉溪芹。
定應容我分陳榻，曝背晴簷醉夕曛。
賀天童心首座出世仗錫
作者：釋紹曇
朝代：宋

懶織蒲鞋罷養親，入蟭螟眼皷煙塵。
只將打發雲門手，更與玲瓏接一人。
賀天童滅翁和尚
作者：釋紹曇
朝代：宋

老饕八十再生牙，爛嚼虛空吐出滓。
點綴玲瓏巖下草，枝枝葉葉是曇花。
賀弁山和尚自雙林赴金山
作者：釋紹曇
朝代：宋

雙檮定起月三更，倒跨金鰲戲八紘。
袖裏門槌惡剌剌，德雲不敢占先行。
賀洪錦溪出世鴈山能仁·其一
作者：釋紹曇
朝代：宋

諸方口裏水漉漉，一滴何如龍鼻頭。
漲起春溪新濯錦，觸崖翻瀑浪花浮。
賀洪錦溪出世鴈山能仁·其二
作者：釋紹曇
朝代：宋

冷泉二月雷驚蟄，燒尾金鱗化作龍。
拖去鼻頭涓滴水，洗清雁宕幾千峰。
賀頑極和尚住越州光孝
作者：釋紹曇
朝代：宋

越王城北唐朝寺，千間老屋摧風雨。
塔影凌空落鑑湖，劫初鈴子丁東語。
久無本色住山人，愁殺檀門許元度。
剝否窮時復泰來，選差鐵面頑翁住。
倒携無柄苕箒樁，積世狐蹤盡掃去。
就翻鰻井逗曹源，浩浩湯湯流溢江湖無著處。
豈不勝越人歌來何暮，平生無襦今五袴。
賢首燈侍者求無盡
作者：釋紹曇
朝代：宋

燦發心燈耿夜臺，一花開了一花開。
普光明殿重重見，端的傳從七佛來。
賦梅
作者：釋紹曇
朝代：宋

雪邊春信到衡茅，誰遣梅兄慰寂寥。
秀氣一枝抽嫩玉，寒英五葉剪生綃。
月移疏影窗前挂，風遞清香竹外飄。
幾許吟魂招不返，急催蘭弟讀離騷。
贈浄書狀
作者：釋紹曇
朝代：宋

不學寒山落韻詩，翻身來透祖師機。
碓頭舂出非臺鏡，錯受黄梅半夜衣。
贊出山相
作者：釋紹曇
朝代：宋

六年凍得瘦竛竮，走出山來眼未醒。
白折金輪翻不轉，謾言半夜見明星。
贊華長老真
作者：釋紹曇
朝代：宋

華胄兮天隨故家，清名兮應菴再來。
窮教兮佛隴精華，逃禪兮蘇州思獃。
愛梅兮冰雪襟懷，結茅兮泉石亭臺。
搜吟兮西湖巧裁，好客兮東閤大開。
樂歸隠兮百鳥銜花，尸浄土兮九蓮奪胎。
瞻遺像兮瑶林瓊樹之葩，挺孫枝兮雕梁畫棟之材。
作是贊兮無乃繪太虛之五采，點明鏡之紛埃。
趙州問牛跡圓澤扣角政黄牛平田婆贊
作者：釋紹曇
朝代：宋

這畜從來惡跡多，角尖頭也解狂歌。
橋邊白鷺擎拳聽，急殺耕田臭老婆。
跋北磵和尚自贊靈照頌
作者：釋紹曇
朝代：宋

丹霞龐老總妖人，不減獰爭蠱毒神。
靈照專行禁邪法，相逢便捋鬼頭巾。
跋永明惟心訣
作者：釋紹曇
朝代：宋

心已强名，訣從何來。
永明剜肉作瘡，何山隔壁猜謎。
急急將來付丙丁，大丈夫兒休擬議。
如擬議，三級浪高魚化龍，癡人猶戽夜塘水。
跋禪會圖
作者：釋紹曇
朝代：宋

禪既强名，會亦妄立。
一火無知，打棚雜劇。
百樣喬粧誑世人，千般怪語瞞天日。
若是本色行家，不打這般皷笛。
畫影圖形轉弗堪，叢林千古成狼籍。
不狼籍，留與仁禪遮破壁。
返照軒
作者：釋紹曇
朝代：宋

靈根豁達絕纖塵，只貴回光見得親。
日斜半窗梅弄影，客程猶有未歸人。
送俊兄歸桃源省母
作者：釋紹曇
朝代：宋

故國胡塵蔽不開，拏舟深入武陵家。
野桃花映娘生面，莫學靈雲眼著沙。
送傑兄歸子雲墨池
作者：釋紹曇
朝代：宋

凌風倒握瘦藤枝，來探坡僊浣墨池。
染污一身難洗雪，到家莫使子雲知。
送僧參太白癡絕和尚并石溪和尚掛牌
作者：釋紹曇
朝代：宋

前寶公兮後寶公，分身說法在玲瓏。
參尋不用論賓主，十二面門元一同。
送僧歸嶽麓印傳燈
作者：釋紹曇
朝代：宋

袖舞秋風尾瘦藤，南歸嶽麓看傳燈。
先尋古殿經行處，喚醒當年喫攧僧。
送剡源講師住華亭延慶
作者：釋紹曇
朝代：宋

三周講得墜天花，法眼無瑕却有瑕。
切莫朱涇訪船子，一橈摵碎潑生涯。
送勉華嚴見本師
作者：釋紹曇
朝代：宋

秦望山前撞老爺，一拳打得鼻頭喎。
衲僧氣息都忘了，無復尋香嗅雜華。
送如兄見枯樁
作者：釋紹曇
朝代：宋

枯樁一語錯流傳，礙塞平人萬萬千。
百雜碎時須跳出，莫教坐在法身邊。
送徑山圓兄亂後歸鄉
作者：釋紹曇
朝代：宋

故國烟塵慘甲兵，勞生終日望昇平。
軍持带得龍淵水，歸去何妨一洗清。
送悅兄歸篆江省母
作者：釋紹曇
朝代：宋

萬疊穠陰襯落花，一江流水篆紋斜。
娘生面目無遮護，見得分明始到家。
送悟侍者參育王偃溪和尚
作者：釋紹曇
朝代：宋

茂陰深處擊寒冰，洗得娘生兩耳清。
塞斷不聽呼小玉，順風來聽偃溪聲。
送悟侍者歸天台葬父
作者：釋紹曇
朝代：宋

不學那吒拆肉還，小沙彌有惡機關。
一拳𡎺殺深埋了，倒卓天台作壽山。
送日本爾侍者
作者：釋紹曇
朝代：宋

徑山無法與人傳，幾度親遭劈面拳。
今日大唐回首去，鼻頭元在口皮邊。
送明兄之天童
作者：釋紹曇
朝代：宋

古蠻絲裹塊焦桐，色带凌霄劫火紅。
送與天童彈一操，風前月下滴丁東。
送東川本之太白
作者：釋紹曇
朝代：宋

萬松關險路縈紆，門掩深雲窄有餘。
佛過低頭不妨得，且圖人見額邊珠。
送林荆州歸蓬萊
作者：釋紹曇
朝代：宋

蓬萊山翁抱仙骨，穩跨長鯨遊八極。
玉壺深貯海山雲，十載窮幽歸未得。
年來骨蛻壺倒空，長鯨又化爲蒼龍。
了無一物可依倚，卷舒出沒雲無蹤。
而今返旆蓬萊去，直欲追尋赤松子。
與渠擊碎大還丹，爲渠塞斷長生路。
示之肘後符，佛魔歛袵龍蛇趨。
授之不傳訣，珊瑚枝枝撐著月。
阿呵呵，胸次風流知幾何，我分巖扃飽黄獨，佳音聽取到煙蘿。
送椿兄之蔣山
作者：釋紹曇
朝代：宋

老倒凌霄徹骨窮，强書白契賣虛空。
要將刀尺分長短，須向鍾山問寶公。
送清兄見天童并扣石溪
作者：釋紹曇
朝代：宋

前寶公兮後寶公，分身說法在玲瓏。
訪尋不用論賓主，十二面門元一同。
送祐兄之仰山
作者：釋紹曇
朝代：宋

仰山活業苦無多，畬片荒田種粟籮。
去與一鋤翻到底，聽渠叉手道如何。
送節操翁住閻寺
作者：釋紹曇
朝代：宋

早年教海已馳名，破衲青燈究一經。
不借虛空開口說，肯教頑石點頭聽。
宸奎錫命旌梅塢，丹桂飄香供柏庭。
指日白雲禪坐穩，獻花無地著山靈。
送綿襖與東岡
作者：釋紹曇
朝代：宋

羅紋結角見蹤由，翻著從教刺眼休。
線路放開綿密密，瞿曇踢出脚尖頭。
送老聞歸安公
作者：釋紹曇
朝代：宋

樓至一雙粗脚蹤，分明弄假却成真。
去將鍬子從跟剗，免踏春泥惑亂人。
送舜侍者見萬壽退耕和尚
作者：釋紹曇
朝代：宋

湖山深處侍巾瓶，錯認頻呼小玉聲。
急掩耳待尋活路，司南車在闔閭城。
送載上人往天童更依
作者：釋紹曇
朝代：宋

教眼年深似拍盲，金篦刮了膜重生。
說天童有翳睛藥，妙手輕輕點即明。
送辯兄歸松江
作者：釋紹曇
朝代：宋

聽清猿罷啼烟霞，聲色純真未到家。
一曲吳歌歸棹穩，松江雪點白蘋花。
送鏡兄之虎丘
作者：釋紹曇
朝代：宋

虎巖老虎太威獰，平地拏人死復生。
背却西風行一轉，髭鬚倒捋兩三莖。
送鑑禪人自天童之江心
作者：釋紹曇
朝代：宋

東谷生涯徹骨貧，煩君說與了師兄。
一從鳳宿龍巢後，寶殿無人步月明。
送雪竇圓兄歸疏山
作者：釋紹曇
朝代：宋

錦鏡濃粧蜀樣花，沒塵埃處惹塵埃。
好歸說與曹家女，已是當堂打破來。
送雲卧接待庵主
作者：釋紹曇
朝代：宋

雲卧遺風仰正傳，接人全在钁頭邊。
臨機不用閑忉怛，自有春山蕨豎拳。
達磨渡江贊
作者：釋紹曇
朝代：宋

聖諦義中猶不識，透清波路想應難。
九年鬼窟深藏拙，却被神光冷眼看。
達磨贊
作者：釋紹曇
朝代：宋

殫千金産學屠龍，袖隠吹毛不露鋒。
洎見真龍元不識，郎忙航葦去無蹤。
達磨贊
作者：釋紹曇
朝代：宋

竺乾竊得屠龍伎，袖隠神鋒入南海。
暨見真龍元不識，九年面壁好羞慚。
達磨贊
作者：釋紹曇
朝代：宋

遠泛鯨波入大唐，廓然無聖觸梁王。
九年冷坐精靈窟，怕見嵩山下雪霜。
達磨贊
作者：釋紹曇
朝代：宋

遠離竺國見梁王，五鬼臨身討苦噇。
面面相看言不識，秋風一葦急橫江。
郁山主贊
作者：釋紹曇
朝代：宋

落魄茶陵少見聞，進竿頭步與誰言。
明珠打得馿腰折，不信闍梨个樣村。
鄰峰艮上人·其一
作者：釋紹曇
朝代：宋

四十餘年別故鄉，夢魂時復到藏王。
春風九曲溪頭寺，桃花翻霞柳弄黄。
鄰峰艮上人·其二
作者：釋紹曇
朝代：宋

短筇扶瘦扣烟蘿，款問東山瓦皷歌。
老倦不能謳唱得，隔窗幽鳥語尤多。
鄱陽恭上人求語
作者：釋紹曇
朝代：宋

鄱陽風鼓浪千尋，徹底探窮不顧身。
塔主連聲呼莫莫，截流機峻恐驚人。
采蕨
作者：釋紹曇
朝代：宋

撥雲尋蕨到層峰，荆棘林中有路通。
拈起一拳全殺活，漏籃無底貯春風。
鏡堂
作者：釋紹曇
朝代：宋

非明非暗亦非臺，萬像從教影現來。
剛被老盧書破壁，沒塵埃却有塵埃。
鐵釘
作者：釋紹曇
朝代：宋

惡鉗鎚下翻身去，箇箇當陽要出尖。
釘得虛空無縫罅，有完全有不完全。
隠山
作者：釋紹曇
朝代：宋

觸戰蠻征一掃空，和雲占斷最高峰。
單提破钁頭邊事，佛祖當機不見蹤。
隠秀
作者：釋紹曇
朝代：宋

觸戰蠻征總不知，樂羲皇世遯嘉肥。
馨香靜掩芝蘭室，文采深藏錦綉機。
伴野僧眠嵩少石，汲蒙泉煮首陽薇。
簞瓢飫味□貧趣，爭得紅塵染著衣。
雙溪
作者：釋紹曇
朝代：宋

朝宗正派競分支，那箇源頭肯放低。
堪笑截流人不薦，從東過了又從西。
雪崖·其一
作者：釋紹曇
朝代：宋

壁立千尋度玉風，絕捫摩處有行蹤。
草鞋踏出毗盧印，見得分明隔萬重。
雪崖·其二
作者：釋紹曇
朝代：宋

空花翳眼沒根莖，平白誰知太險生。
窮一色邊須撒手，且無玄路與人行。
雪牛
作者：釋紹曇
朝代：宋

墮在虛凝一色邊，完全頭角不完全。
溪東西岸難收放，純白何妨露地眠。
雪磯
作者：釋紹曇
朝代：宋

訪戴歸來就繫舟，凍雲凝鎖玉花浮。
漁蓑釣罷尋盟去，近岸不知飛白鷗。
雲溪
作者：釋紹曇
朝代：宋

一從鎖斷清波路，密影重重布畫橋。
著脚不知深淺處，定應攧折瞎馿腰。
靈叟小師悟垓侍者求語
作者：釋紹曇
朝代：宋

碧落一碑無贋本，非草非真非隸篆。
鏡樣渝江徹底清，字義炳然人少見。
靈叟珍藏歲月深，南來吳越人爭尋。
瘞鶴銘辭匪同調，寒山詩句非知音。
紛紛問字誰親切，勾不成勾丿不丿。
爭得盧公賽子雲，一肩擔荷柴衝折。
臨行密付阿誰邊，妙處休云子不傳。
索性掃除元字脚，義天雲浄月孤玄。
靈照女贊
作者：釋紹曇
朝代：宋

幾對丹霞鬭活機，惡心腸有老爺知。
笊籬舀得春風滿，不直分文賣與誰。
靠袋睡贊·其一
作者：釋紹曇
朝代：宋

自與塵勞交輥，肚裏千機萬變。
雖然靠布被頭，疑你睡得未穩。
靠袋睡贊·其二
作者：釋紹曇
朝代：宋

弄盡千般死伎，布袋全身靠倚。
尋思總是虛花，不如打覺瞌睡。
頌古五十五首·其一
作者：釋紹曇
朝代：宋

古洞桃花發嫩枝，施朱施粉兩相宜。
要渠成結千年實，多謝春風著意吹。
頌古五十五首·其一〇
作者：釋紹曇
朝代：宋

黄金肌骨鐵心腸，曉出重城眩巧粧。
賺入涅槃門路去，連天荒草看人忙。
頌古五十五首·其一一
作者：釋紹曇
朝代：宋

擬學鵬摶九萬風，誰知折翅鳥窠中。
至今秦望山前雨，血泪千林花泪紅。
頌古五十五首·其一七
作者：釋紹曇
朝代：宋

閃電光中奪信旗，怒雷一擊喪全機。
從茲獨據雄峰頂，佛祖低頭聽指揮。
頌古五十五首·其一三
作者：釋紹曇
朝代：宋

仙翁還旆武陵家，仙女歡迎步彩霞。
貪弄玉簫頻勸酒，不知凋盡碧桃花。
頌古五十五首·其一九
作者：釋紹曇
朝代：宋

破鏡生兒惜似金，晨昏不敢離煙林。
羽毛長就飛求食，聚口紛爭喫母心。
頌古五十五首·其一二
作者：釋紹曇
朝代：宋

苦戀京華不肯歸，行裝須待送窮時。
茆舡寂寞煙汀月，別後何人更有詩。
頌古五十五首·其一五
作者：釋紹曇
朝代：宋

送目群飛野鴨邊，不勝情事與誰論。
輕輕扭定娘生鼻，海月山雲亦斷魂。
頌古五十五首·其一八
作者：釋紹曇
朝代：宋

鼻孔親遭扭捏來，乞兒得食向人誇。
雄峰獨坐稱奇特，斷綆何曾是活蛇。
頌古五十五首·其一六
作者：釋紹曇
朝代：宋

脫體無依是病由，直須大死一回休。
西江吸盡無涓滴，便解人前不識羞。
頌古五十五首·其一四
作者：釋紹曇
朝代：宋

南陽家法是人知，剛被丹霞教壞伊。
致使親生龍鳳子，一時翻作鼠黏兒。
頌古五十五首·其七
作者：釋紹曇
朝代：宋

美如西子離金闕，嬌似楊妃倚玉樓。
猶把琵琶半遮面，不令人見轉風流。
頌古五十五首·其三
作者：釋紹曇
朝代：宋

收拾成都賣卜家，君平術肆獨宏開。
閙中人獻支機石，掀倒卦盤歸去來。
頌古五十五首·其三〇
作者：釋紹曇
朝代：宋

霜拂金鞍玉墜腰，鷄聲催入紫宸朝。
何如雲壑飽清夢，殘月半窗松影摇。
頌古五十五首·其三一
作者：釋紹曇
朝代：宋

濁酒松醪喫兩鍾，醉拖長袖舞春風。
天崩地裂誰能管，幾見落花堆亂紅。
頌古五十五首·其三七
作者：釋紹曇
朝代：宋

荒廢人家命蹇迍，行年在坎鬼臨身。
燒錢遠送他方去，轉禍來爲五福神。
頌古五十五首·其三三
作者：釋紹曇
朝代：宋

十字街頭鋪席開，牛溲馬勃盡收來。
等閑落在名醫手，貴賤無非是藥材。
頌古五十五首·其三九
作者：釋紹曇
朝代：宋

剪酥蹙錦上林花，曉怯春寒不放開。
驀聽一聲撾羯鼓，檀心遠送異香來。
頌古五十五首·其三二
作者：釋紹曇
朝代：宋

喫粥喫飯過，聽風聽雨眠。
風光俱買盡，不費一文錢。
頌古五十五首·其三五
作者：釋紹曇
朝代：宋

颺下山藤設意深，嗅烏喙藥禍沾身。
脚跟未斷紅絲線，智鑑難逃明眼人。
頌古五十五首·其三八
作者：釋紹曇
朝代：宋

幼小勤書懶出門，春風花柳自村村。
芳心不被笙歌引，時把唐虞子細論。
頌古五十五首·其三六
作者：釋紹曇
朝代：宋

爝火初經一線開，寶盤終日自縈迴。
也知物理關人事，歷盡崎嶇心始灰。
頌古五十五首·其三四
作者：釋紹曇
朝代：宋

八面玲瓏逗月寒，要尋形影十分難。
無端平地生層級，湘北潭南作樣看。
頌古五十五首·其九
作者：釋紹曇
朝代：宋

碧綠青紅百樣花，盡從春色巧安排。
不知春色端倪處，平地危分萬仞崖。
頌古五十五首·其二
作者：釋紹曇
朝代：宋

田庫翁翁兩鬢霜，苦貪濁酒弄觥觴。
兒孫步步相隨逐，扶得歸家又發狂。
頌古五十五首·其二〇
作者：釋紹曇
朝代：宋

學得陶朱小術些，當場撮弄數般花。
雖然過得常人眼，到底難瞞是作家。
頌古五十五首·其二一
作者：釋紹曇
朝代：宋

雲鬢慵梳劣性多，逢人專要逞岝崿。
門前落節歸誇俊，不柰爺爺咬齒何。
頌古五十五首·其二七
作者：釋紹曇
朝代：宋

太平時節歲豐登，旅不賫糧戶不扃。
官路無人夜無月，唱歌歸去月三更。
頌古五十五首·其二三
作者：釋紹曇
朝代：宋

南國江山入戰圖，生靈何處問漁樵。
憑君休說封侯事，一將功成萬骨枯。
頌古五十五首·其二九
作者：釋紹曇
朝代：宋

白髮宮娃不解愁，滿頭猶自插花枝。
曾緣玉兒君王寵，準擬人看似舊時。
頌古五十五首·其二二
作者：釋紹曇
朝代：宋

飛騎將軍入虜庭，兵機煉得十分精。
誰知敗績緣欺敵，致使凌烟易姓名。
頌古五十五首·其二五
作者：釋紹曇
朝代：宋

胡餠朝朝供一僧，知他結了幾生冤。
甜瓜換得胡盧種，才出頭來便滅門。
頌古五十五首·其二八
作者：釋紹曇
朝代：宋

村落誰家醜女兒，愛將苕菷畫蛾眉。
逢人掩鼻嫌腥穢，鴉臭當風自不知。
頌古五十五首·其二六
作者：釋紹曇
朝代：宋

赤窮王老賣渾身，賤似黄金貴似塵。
不費分文收買得，一程送與采樵人。
頌古五十五首·其二四
作者：釋紹曇
朝代：宋

柳掛金絲鶑織曉，花鋪翠錦蝶眠春。
見成一幅新圖畫，不待王維手眼親。
頌古五十五首·其五
作者：釋紹曇
朝代：宋

勢罷奴欺主，年衰鬼弄人。
南泉招致得，冷泪濕衣巾。
頌古五十五首·其五〇
作者：釋紹曇
朝代：宋

竺乾逴得屠龍技，袖隠神鋒入海南。
弄巧不消人一笑，九年面壁好羞慚。
頌古五十五首·其五一
作者：釋紹曇
朝代：宋

平白將身入草窠，折娘生臂凍馿腰。
一年一度嵩山雪，雪有消時恨不消。
頌古五十五首·其五三
作者：釋紹曇
朝代：宋

幽賞春華到畫橋，金絲拖柳錦翻桃。
臨風不識東皇意，却聽流鶑舌弄嬌。
頌古五十五首·其五二
作者：釋紹曇
朝代：宋

通身紅爛業非輕，血染千山草木腥。
一陣西風捲黄葉，月華如水滿空庭。
頌古五十五首·其五五
作者：釋紹曇
朝代：宋

不依本分去擔柴，負石黄梅驗作家。
半夜三更設分曉，和糠舂出古菱花。
頌古五十五首·其五四
作者：釋紹曇
朝代：宋

身後身前不丈夫，钁頭邊事想含糊。
不知費幾蒼松機，換得渠儂破鉢盂。
頌古五十五首·其八
作者：釋紹曇
朝代：宋

拂苔高卧白雲根，夢繞春風錦綉園。
驀聽采樵歌一曲，醒來月掛客愁村。
頌古五十五首·其六
作者：釋紹曇
朝代：宋

落頼兒郎自小愚，爲貪花酒廢詩書。
當時早得嚴師訓，破壞箕裘未到渠。
頌古五十五首·其四
作者：釋紹曇
朝代：宋

一塊郴州鐵，渾崙擘不開。
輪槌輕擊著，雪刃暗飛來。
頌古五十五首·其四〇
作者：釋紹曇
朝代：宋

白髮將軍坐碧油，教嬰兒打百花毬。
被人馳馬拏將去，猶把兵書說未休。
頌古五十五首·其四一
作者：釋紹曇
朝代：宋

飛騎將軍入虜庭，鎗旗未動死生分。
戰酣馳入中軍寨，且聽元戎議賞勳。
頌古五十五首·其四七
作者：釋紹曇
朝代：宋

拍板門槌伎倆窮，人前偏要辱宗風。
馿鳴狗吠成狼籍，瞞得梁王屈寶公。
頌古五十五首·其四三
作者：釋紹曇
朝代：宋

霜風括地掃枯荄，誰覺東君令已回。
唯有嶺梅曾漏洩，一枝先向雪中開。
頌古五十五首·其四九
作者：釋紹曇
朝代：宋

春有百花秋有月，夏有凉風冬有雪。
莫將閑事掛心頭，便是人間好時節。
頌古五十五首·其四二
作者：釋紹曇
朝代：宋

籠養翎毛不記名，春來巧弄百般聲。
臨風放出丹山鳳，多謝簫韶奏九成。
頌古五十五首·其四五
作者：釋紹曇
朝代：宋

九十芳春日，遊蜂競採花。
花歸蜜房盡，殘葉落誰家。
頌古五十五首·其四八
作者：釋紹曇
朝代：宋

十年不作觚棱夢，一旦來從帝苑遊。
召對金鸞酬一問，布衣脫下便封侯。
頌古五十五首·其四六
作者：釋紹曇
朝代：宋

道冠儒履佛袈裟，弄鬼精魂却有些。
多謝寶公勤照拂，雙檮枯盡再生花。
頌古五十五首·其四四
作者：釋紹曇
朝代：宋

綠蘿窗底枕肱時，夢遶華胥客路迷。
聽得烟村一聲笛，醒來元是住居西。
題佛跡巖
作者：釋紹曇
朝代：宋

一度拚身透險崖，石頭機路滑如苔。
脚跟點地不點地，立處何曾踏實來。
題四蘭·其一
作者：釋紹曇
朝代：宋

深藏巖谷裡，初不要人知。
苦是香難掩，春風得意吹。
題四蘭·其三
作者：釋紹曇
朝代：宋

珮玉半零亂，繄誰吊楚英。
醉香魂未返，愁聽打蓬聲。
題四蘭·其二
作者：釋紹曇
朝代：宋

喜晴彈玉指，林下見幽人。
楚楚湘靈樣，肌膚不染塵。
題四蘭·其四
作者：釋紹曇
朝代：宋

一再荒林雪，全身掩薜蘿。
直饒埋沒得，爭柰鼻頭何。
題圓澤圖
作者：釋紹曇
朝代：宋

月下騎寒犢，三生事細論。
已遭人點檢，休弄鬼精魂。
題坐禪蝦蟆
作者：釋紹曇
朝代：宋

一從識得性分明，懶作春池皷吹聲。
閑把六門深鎖斷，白蓮香散水風清。
題披雲亭
作者：釋紹曇
朝代：宋

大地黑漫漫，日月久韜□。
山藤聊一揮，神與境相會。
八紘浄無塵，萬象鏡中翳。
天外出頭看，笑擘闌干碎。
題拗韁牛
作者：釋紹曇
朝代：宋

隴樹冥冥日向西，苦貪芳草不知歸。
牧童盡力拽得轉，在在暝烟深翠微。
題放山堂
作者：釋紹曇
朝代：宋

一擊牢關八字開，石頭機路滑如苔。
危分險布知多少，排闥從渠輥入來。
題直夫牛圖
作者：釋紹曇
朝代：宋

三三五五戲平蕪，踏裂春風百草枯。
莫寫溈山僧某甲，恐人誤作祖師圖。
題秋堂四蘭·其一
作者：釋紹曇
朝代：宋

指玉彈曉，喙檀噀春。
倏爾生妬，陰飈不仁。
題秋堂四蘭·其三
作者：釋紹曇
朝代：宋

紛披佩玉，仆委苔痕。
簷花寫恨，難拈楚魂。
題秋堂四蘭·其二
作者：釋紹曇
朝代：宋

湘英整佩，楚衣告紉。
羲黄薦馥，采采疑真。
題老融猿
作者：釋紹曇
朝代：宋

危坐禪枝冷，機含毒果深。
直饒捫摸著，未必死偷心。
題老融羣牛圖
作者：釋紹曇
朝代：宋

三三五五戲平蕪，踏裂春風百草枯。
莫寫溈山僧某甲，恐人悟作祖師圖。
題荷衣沼
作者：釋紹曇
朝代：宋

綠荷親製蔽窮身，池面香風噀古今。
百萬軍藏藕絲孔，豈知綿密度金針。
題許由棄瓢圖
作者：釋紹曇
朝代：宋

視堯天下一瓢輕，厭聽風梢歷歷聲。
颺下不須頻顧戀，始終存取隠淪名。
题秋堂四兰·其四
作者：釋紹曇
朝代：宋

幽石封白，深林掩芳。
隠德不耀，何矜色香。
魚婦觀音贊
作者：釋紹曇
朝代：宋

不歸小白花巖住，越樣梳粧誑世人。
無底籃雖提得活，禹門未必解翻身。
黑山
作者：釋紹曇
朝代：宋

佛祖仰望不及處，暗昏昏地悄巍巍。
放開閃電光中路，拶著全身陷鐵圍。
龍淵
作者：釋紹曇
朝代：宋

未施爪距攫風雲，玉鑑光寒不染塵。
昨夜寒濤輕蘸月，賺他無限抉珠人。
下湖晚歸
作者：釋道潜
朝代：宋

屈曲莎隄引興長，肯辭芒屨踏秋霜。
歸來已奏孤城角，撩亂梅花落女牆。
九江與東坡居士話別
作者：釋道潜
朝代：宋

霅水黄樓赤壁間，勝游長得共躋攀。
屠龍冉冉空三載，窺豹悠悠愧一斑。
投錫雲林聊避暑，絕江舟檝自東還。
求田問舍知何處，杖屨它時訪小山。
乾明夜坐懷孫莘老學士
作者：釋道潜
朝代：宋

余生飄泊猶斷蓬，詎肯低回附根柢。
茲焉得坎謾栖止，一日從風即輕逝。
淮南十月寒未苦，耿耿虛堂屬宵外。
星辰錯落挂簷廡，爽氣侵尋入衣袂。
桐葉聲翻玉露圓，竹枝影掃金波碎。
安得南鄰龐老翁，揮麈堂堂坐相對。
何氏寒碧堂
作者：釋道潜
朝代：宋

城東十畝春蕭瑟，脩竹漫山藹如櫛。
颼颼細浪鳴石齒，黯黯蒼雲翳朝日。
虛堂正在無有處，不惜千竿開翠密。
鳴鳩野鵲亦解喜，頡頏穿林語啾唧。
但得凉陰過酒樽，莫辭晚色侵書帙。
蓬萊仙人爲書榜，筆端矯矯龍蛇逸。
壯觀南來無與倫，千載風流君不失。
余初入智果院
作者：釋道潜
朝代：宋

泰山屹天下，四海同仰止。
我公命世英，突兀等於是。
胸中廓秋漢，皎絕微雲滓。
當年事危言，軒冕如脫屣。
正貴知我希，寧慚不吾以。
風雲果再符，六翮排空起。
一昨厭承明，抗章求迤邐。
餘杭古雄藩，比屋富生齒。
立談政即成，興不負山水。
雍容敦末契，訪我頑且鄙。
大旆輝松門，禽猿亦驚喜。
森森門下士，左右粲珠履。
使君道德姿，圭角非所恃。
軟語如春風，薰然著桃李。
今朝真勝事，千載足遺美。
安得筆如椽，磨崖爲公紀。
俞公達待制挽辭·其一
作者：釋道潜
朝代：宋

金鐸哀傳靜列營，將星飛墜漢蕃驚。
森森氣與秦山在，奄奄魂隨隴水傾。
塞路簫笳悲部曲，海天風雨濕銘旌。
堪嗟未勒燕然石，遽失連雲萬里城。
俞公達待制挽辭·其二
作者：釋道潜
朝代：宋

東吳佳氣久氤氳，果見雄才出海濱。
屢試干將羌破膽，忽摧梁木士霑巾。
人間夢斷黄粱熟，天上樓成白玉新。
零落山丘今古事，情鍾我輩謾傷神。
僧首然師院北軒觀牡丹
作者：釋道潜
朝代：宋

鳥聲鳴春春漸融，千花萬草爭春工。
紛紛桃李自繚亂，牡丹得體能從容。
琱欄玉砌昇曉日，輕烟薄霧初冥蒙。
深紅淺紫忽爛熳，如以蜀錦羅庭中。
姚黄貴極未易睹，綠葉遮護藏深叢。
露華膏沐披正色，肯事夭冶分纖穠。
從來品目壓天下，百卉羞澀莫敢同。
清浄老禪根道妙，即此幻色談真空。
上人封植匪玩好，庶敬先烈存遺風。
遨芳公子應未耳，且樂樽俎怡歌鍾。
八月十七夜夢中作
作者：釋道潜
朝代：宋

夜半秋江不見人，翠荷擎出露華新。
江神水仙來共飲，一掬遺我生精神。
再和湖上晚歸·其一
作者：釋道潜
朝代：宋

漾舟歸路興何賒，水樹低凉一道斜。
菱蔓蒹葭都卷盡，芙蓉炯炯獨開花。
再和湖上晚歸·其二
作者：釋道潜
朝代：宋

雲披霧卷仰昭回，試望翻經古石臺。
應有秋香生桂樹，吹風肯傍暮船來。
再賦溫泉
作者：釋道潜
朝代：宋

赭落峰前與世分，溶溶湯井翳深雲。
月生滋穴流寒影，風入華清皺碧紋。
暗引石池波宛轉，暖蒸苔壁氣氤氳。
解衣盤礴南窗下，骨肉都融到日曛。
再遊鶴林寺
作者：釋道潜
朝代：宋

招隠山南寺，重來歲已寒。
風林驚墜雪，雨澗咽飛湍。
壁暗詩千首，霜清竹萬竿。
東軒謫仙句，洗眼共君看。
冬夜會孫莘老司諫書齋·其一
作者：釋道潜
朝代：宋

去馬來車聲已闌，雪雲低壓暮簷寒。
地爐山枿燒初熟，軟語聊爲世外歡。
冬夜會孫莘老司諫書齋·其三
作者：釋道潜
朝代：宋

多病山人能放曠，忘緣居士解逍遙。
蒲團疊足清相向，誰道雲林勝市朝。
冬夜會孫莘老司諫書齋·其二
作者：釋道潜
朝代：宋

碧瓦爐焚裊裊香，紅柑紫栗更分嘗。
從來樂事人間少，不惜歸途夜漏長。
別蘇翰林
作者：釋道潜
朝代：宋

四海窺人物，其誰似我公。
論交容末契，許國見深衷。
漸遠吳天月，行披禁殿風。
玉堂清夜夢，解后過江東。
劉咸臨秀才挽詞·其一
作者：釋道潜
朝代：宋

劉子江南英，韵勝不友俗。
閉門誦詩書，戶外無來躅。
昔我寄匡山，巖扉屏幽獨。
君聞跨蹇馿，迢迢訪深谷。
忘懷去畦畛，結好比松竹。
浮雲事忽空，逝水難再復。
徒有篋中文，千秋成鬼錄。
劉咸臨秀才挽詞·其三
作者：釋道潜
朝代：宋

平生本家學，耻作干時語。
著書以愚名，綽欲慕前古。
紛紛詆迂闊，默默君自許。
弱齡詠風騷，其詞哀以苦。
先生歎奇作，壽達終難與。
果爲冥冥游，一往不可睹。
劉咸臨秀才挽詞·其二
作者：釋道潜
朝代：宋

異材擢陽阿，秀色方蔚然。
侵尋掩衆阜，屹屹上造天。
驚飈忽摧殞，中道虛棄捐。
顔淵古稱夭，道德今獨妍。
何求擁腫爲，無用徒永年。
劉咸臨秀才挽詞·其四
作者：釋道潜
朝代：宋

吾希李長吉，異代不得友。
頼餘錦囊篇，把玩時在手。
斯人君並駕，未易較先後。
肝脾裹陽秋，落筆粲瓊玖。
當年邂逅初，宛在三峽右。
相携石橋行，下瞰冰雪溜。
音容俄永隔，山月空依舊。
銘詩得黄香，知子垂不朽。
劉福老長官佚老堂
作者：釋道潜
朝代：宋

淵明未掛冠，志已蹈方外。
何時辭五斗，散髮從傲睨。
閑中氣味好，至樂無與對。
黄香識君心，機事勸早計。
古來軒冕事，端受外物制。
有如纏蔓瓜，詎肯脫根蒂。
一朝秋風至，零落驚潰潰。
佚老得天和，晚景期百歲。
超然閭里間，高風邈難繼。
千頃山圓鏡堂呈應禪師
作者：釋道潜
朝代：宋

茲山嵯峨冠天下，一徑縈雲行兩舍。
始窮絕頂見招提，碧閣丹樓屹如畫。
門前池水滀蜿蜒，座上風雷驚晝夜。
峨眉五臺誇壯觀，品目真不此爲亞。
偉哉南師非世人，開荒闢土初椎輪。
寥寥相望三百載，廢興一一難具陳。
丹丘大士來鼓舞，氣象煥發重增新。
投金輸贐走南北，法雨所被無涯津。
虛堂選勝得佳處，隆簷巨棟成逡巡。
窗扉洞達舒兩目，異景錯出羅蓁蓁。
朝雲夜月常萬頃，寒光炯炯如鎔銀。
堂中隠几人何似，湛若玉毛懸秋旻。
牓名圓鏡示來客，庶使方寸無緇磷。
千頃廨院觀司馬才仲遺墨次韵
作者：釋道潜
朝代：宋

濛濛春雨暗村橋，竹裏禽啼婆餠焦。
度谷倦聞車軋軋，穿林愁聽馬蕭蕭。
細窺陳迹僧坊靜，默想風流鄙吝消。
浮魄沉魂今已矣，無人爲作楚詞招。
南康與曾子宣內翰
作者：釋道潜
朝代：宋

旗亭方喜會高標，杞國天崩促去橈。
星渚風花朝冉冉，神林雨脚暮蕭蕭。
飛流濺沫江翻怒，拆岸頹沙蜃倚驕。
遙想英雄濟川手，壯懷寧復畏傾摇。
卜居智果方外以詩見寄次韵奉酬·其一
作者：釋道潜
朝代：宋

偶來湖上緝衡門，桐長脩柯竹有孫。
引策每從佳處去，望雲橋下是西村。
卜居智果方外以詩見寄次韵奉酬·其二
作者：釋道潜
朝代：宋

青燈殘篆夜寥寥，門外秋風振葦蕭。
慚愧高人能見憶，爲余西望立溪橋。
句·其一
作者：釋道潜
朝代：宋

風約亂雲歸隴首，角催明月出波心。
句·其三
作者：釋道潜
朝代：宋

但看黄鶴山頂雲，化作白龍潭上雨。
句·其二
作者：釋道潜
朝代：宋

浩瀚霜風刮天地，溫泉火井無生意。
句·其四
作者：釋道潜
朝代：宋

墮杳靄更上，迎暉亭徙倚。
同吳興尉錢濟明南溪泛舟
作者：釋道潜
朝代：宋

枇杷弄實梅欲黄，海氣冥冥錯昏晝。
僧坊亭午隘可鄙，畫舸從君逐溪溜。
斗欣紛翳眼前失，但覺波光翻縠縐。
蘋花洗雨白雪香，荷柄吹風青玉瘦。
回看行人走南北，蠢蠢岸傍如蟻鬭。
一竿落日麗樵明，繞郭雲山相倚構。
嶄嶄青壁映彤霞，轉盼忽驚開錦繡。
好將傑句爲余寫，天乞君才多穎茂。
錦囊玉刻厭傳玩，燕尾蠶頭吾未究。
輕橈欲動蹇淹留，城上哀笳凄已奏。
同周元翁著作范明遠祕校西湖夜泛各賦一首
作者：釋道潜
朝代：宋

薄雲疏雨作還休，白帝撩人巧變秋。
天地此身均逆旅，江湖幾度共離憂。
暮聲斷續鐘連磬，夜氣浮沈浦與洲。
圓嶠方壺吾未羨，敢煩騷客爲冥搜。
同曾仲錫通判游天竺諸山
作者：釋道潜
朝代：宋

煌煌世胄餘，夫子非碌碌。
由腹有詩書，所以能拔俗。
得官本河朔，瓜期未云促。
扁舟下東南，逸興追鴻鵠。
遇勝即徜徉，風餐兼露宿。
嗟余偶傾蓋，一笑外羈束。
杖策每過從，相携訪山谷。
春風披鮮榮，繡錯出林麓。
松門有時盡，幽興無斷續。
崖轉聞鍾聲，林疏見華屋。
銜山餘落景，歸路猶躑躅。
誰云鄴下歡，往事不可復。
吾曹二三子，所樂亦云足。
願公紀新詩，一一能見錄。
船頭行北歸，囊篋有美玉。
塵埃京洛人，示與洗心目。
同蘇文饒主簿西湖夜泛
作者：釋道潜
朝代：宋

鳳咮山頭暮靄空，月娥飛出廣寒宮。
初登桂檝橫湖去，似覺銀河有路通。
掠草飛螢星點點，眠沙宿鷺玉叢叢。
從來江總文才妙，請付毫端刻畫中。
同趙伯充防禦觀東坡所畫枯木·其一
作者：釋道潜
朝代：宋

經綸志業終不試，晚歲收功翰墨林。
偶向僧坊委陳迹，每經風雨聽龍吟。
同趙伯充防禦觀東坡所畫枯木·其二
作者：釋道潜
朝代：宋

蕭然素壁倚枯枝，行路驚嗟况所思。
惆悵騎鯨天上去，却來人世恐無期。
同韓子蒼游黄山觀約高壽朋張公碩不至
作者：釋道潜
朝代：宋

駝裘躍馬去翩翩，一舍逡巡箭脫弦。
仙事未須窮傳記，勝游聊爲好山川。
穿林絡石驚寒瀏，繚白縈青對篆烟。
惆悵能文二三子，操觚安得共周旋。
吳江垂虹亭同賦得岸字
作者：釋道潜
朝代：宋

蜿蜒誇長虹，吳會稱傑觀。
淪漣幾萬頃，放目失垠岸。
倒影射遙山，青螺點空半。
從來夸震澤，勝事無昏旦。
破浪湧長鬐，排空度飛翰。
肺肝入清境，劃若春冰泮。
安得凌九垓，從公游汗漫。
吳興道中寄子瞻
作者：釋道潜
朝代：宋

弱性嗜幽散，出門隨所便。
蓮房紛可襲，林幄正高褰。
群木含晨景，孤撐破宿烟。
逶迤屯秀崿，宛轉滀清漣。
岸匝藤花暗，崖垂桂影圓。
引鶵鳴鴶鵴，解籜露嬋娟。
怳若經愚谷，渾疑渡輞川。
葑田青泛泛，石葛蔓綿綿。
緬想醉山簡，相從狂謫仙。
援毫更妙韵，愧乏碧雲妍。
吳門有懷錢塘何彥時仙尉·其一
作者：釋道潜
朝代：宋

英妙何郎藴德光，不隨人世事炎凉。
麒麟步武開天上，他日青雲道路長。
吳門有懷錢塘何彥時仙尉·其三
作者：釋道潜
朝代：宋

湖岸茸茸細草生，芳洲杜若想縱橫。
去年問柳尋花地，誰伴穿雲渡水行。
吳門有懷錢塘何彥時仙尉·其二
作者：釋道潜
朝代：宋

英游閣前官柳行，柔枝嫋嫋弄鵝黄。
多情春色還依舊，獨有離人天一方。
吳門獄中懷北山舊隠·其一
作者：釋道潜
朝代：宋

江湖堂北是吾廬，繚繞杉篁蔚有餘。
欲問山中近消息，鱗鴻不寄獄中書。
吳門獄中懷北山舊隠·其三
作者：釋道潜
朝代：宋

數畝檀欒古道邊，亭亭氣慨上參天。
未應霜雪能摧抑，不用行人歎可憐。
吳門獄中懷北山舊隠·其二
作者：釋道潜
朝代：宋

誅茅投老卜栖遲，雲雨相翻豈易知。
夜鶴曉猿休悵望，回車復路可無時。
吳門獄中懷北山舊隠·其五
作者：釋道潜
朝代：宋

甘冷宜茶石縫泉，得名初自玉堂仙。
蒼苔滓穢聊疏治，照月涵星復粲然。
吳門獄中懷北山舊隠·其六
作者：釋道潜
朝代：宋

一徑緣雲入壽星，竹間窈窕見疏櫺。
闌干數曲觀臺上，幽草靚花常滿庭。
吳門獄中懷北山舊隠·其四
作者：釋道潜
朝代：宋

東崦扶疏一樹梅，繁英辜負歲時開。
殷勤寄語蘭兼蕙，它日春風我亦來。
呈丞相章公
作者：釋道潜
朝代：宋

大滌仙翁謝往還，蕭然几席奉清閑。
胸中舊已吞雲夢，人望從來重泰山。
書到鍾王方絕學，文非典誥不須攀。
名言一一皆公語，它日親聞廣坐間。
周茂叔郎中濂溪
作者：釋道潜
朝代：宋

蓮花峰下水，東出其流長。
十里漱石齒，鏘然韵珩璜。
坡陀滀野岸，烱烱浮明光。
衣冠有曠士，眷此宜徜徉。
乞身不待老，結屋栖其旁。
高風慕箕潁，不羨尚書郎。
松菊手自插，葱葱蔚連岡。
了無川澤營，庶以廉自方。
禽魚出階塹，詎識矰繳防。
雲山侑几席，風月非迎將。
萬事委空洞，頹然寄壺觴。
詩書叢屋壁，教子心獨强。
翹翹雙鳳雛，炳炳具文章。
婆娑刷勁翮，雲漢期翱翔。
高名與溪水，千載同湯湯。
和元翁
作者：釋道潜
朝代：宋

高論每逢賢友生，還如講武得奇兵。
了無鄙吝胸中物，尚有風流世外情。
破海玉蟾初未躍，洒空珠露已先傾。
回橈轉柂行三鼓，始見波瀾百頃明。
和子由彭蠡湖遇風雪
作者：釋道潜
朝代：宋

夫子經濟材，妙質靜而默。
當年大廷中，如堵觀射策。
雄哉賢父兄，一日並輝赫。
勳業望夔龍，寧論二千石。
扶摇吝不借，困此垂天翼。
五載貶筠陽，區區校尋尺。
鹽車厄驥足，道路行歎惜。
脫身當歲晏，行李唯典籍。
高懷久達觀，不見憔悴色。
悠悠東下船，晚次彭蠡側。
江風忽崩騰，江水翻且黑。
飄風斷黄蘆，落雁委砂磧。
鵝毛飛雪片，滿野來無極。
龍驤飛萬斛，欲進不可得。
淹留向汀灣，蕭瑟日將夕。
黄昏勢漸壯，夜半已堆積。
魚龍亦悲嘯，凜氣增几席。
青燈冷不眠，坐漱元和液。
危檣翻曉鴉，霽日動窗隙。
搴幃望廬山，萬仞絕寸碧。
茫茫銀世界，蕩蕩月閫域。
順流復前趨，百里俄頃刻。
暫停篙櫓喧，却著登山屐。
五老笑相迎，千巖委圭璧。
紛紛林下士，洗眼冀一識。
松門共邀迓，香霧浮羃羃。
相將擁寒爐，軟語同夙昔。
堂堂赤眼師，既往有遺跡。
惸然窣堵波，縹緲根石壁。
清晨陪拄杖，緩步躡山肋。
裴回憩蒼嶺，左右抗松櫪。
猿猱侮僮僕，上下或戲劇。
巴僧眉半雪，解后語鄉國。
却返朱砂峰，招提更岑寂。
中藏李氏書，盛事誇絕特。
東坡老居士，邇亦有題墨。
一覽慰君心，都忘遠行役。
和明遠
作者：釋道潜
朝代：宋

二客風神瑩石泉，解衣同緩夜歸船。
已殘巾子峰頭日，猶認吾廬竹外烟。
水怪有名殊未見，犀燈無事不須然。
月明幽渚蒹葭靜，珍重沙禽穩睡眠。
和莘老初至溫泉呈慶禪師
作者：釋道潜
朝代：宋

年華行已老，林莽尚葱蒼。
地勝連龍窟，泉溫注鬼湯。
人風遠城市，鍾梵近僧坊。
九夏來投錫，棲心應更凉。
和莘老經六合西門水亭懷裴學士
作者：釋道潜
朝代：宋

折柳相從地，重來失舊柯。
林光延晚照，岸影動霜波。
碧圃檀欒密，朱簷翡翠過。
主人成異物，搔首奈情何。
和龍直夫秘校細雨·其一
作者：釋道潜
朝代：宋

細雨連阡陌，輕雲濕不飛。
池寒鷗自臥，巢冷燕催歸。
慘澹疑沈樹，飄蕭忽近幃。
簷花霑已久，稍欲墮人衣。
和龍直夫秘校細雨·其三
作者：釋道潜
朝代：宋

傍砌飄纔斷，從風强更來。
斑斑泣蛛網，浥浥汗江梅。
薄日光時漏，曾陰意未開。
少陵心易感，詩句寫清哀。
和龍直夫秘校細雨·其二
作者：釋道潜
朝代：宋

薄霧兼寒雨，凌晨靄未分。
細宜池上見，清愛竹邊聞。
斗帳侵蘭夢，虛櫺逼蕙薰。
晚來欣小霽，鈎箔見疏雲。
哭休上人
作者：釋道潜
朝代：宋

從來疑造物，無處識其真。
好月難終夕，名花不盡春。
青燈空照室，白㲲謾遺巾。
泣血憐慈母，悲酸動四鄰。
哭少游學士·其一
作者：釋道潜
朝代：宋

江左有豪英，超驤世無倫。
妙齡已述作，識造窮天人。
儒林老先生，相與爲友賓。
客來叩治亂，亹亹披霜筠。
波瀾與枝葉，猶足誇後塵。
青衫入仕初，十手爭扶輪。
孤嘲可敵衆，志鬰不得信。
造物念流落，薦收付洪鈞。
干將不許就，中晝如有神。
七年投炎荒，日與山鬼鄰。
妻孥各異土，相望同參辰。
秋風吹黄茅，八月瘴霧新。
回車嬰重癘，惸惸無與親。
中原尚杳隔，墳隴懷棘薪。
凄凉浯水頭，魂逝歸無因。
精爽竟了了，挽章見情真。
流傳到京闕，悲讀聞縉紳。
斯人儻不亡，光華國之珍。
彼蒼未易曉，三歎鼻酸辛。
哭少游學士·其三
作者：釋道潜
朝代：宋

瓶盂客京口，彷彿熙寧末。
君方駕扁舟，歸來自苕霅。
中泠忽相值，傾蓋忘楚越。
禪揮龐老鋒，辯鼓子貢舌。
連宵極名談，江閣倚清絕。
扣檻出黿鼉，時取一笑發。
邗溝介淮海，濟濟多俊傑。
良辰苦招要，結好從此設。
堂堂紫髯翁，道德冠前烈。
風流廣文先，烱烱事脩潔。
老禪魁叢林，冠蓋趨雜遝。
三豪相繼往，墓木葉屢脫。
子今復云亡，枯棋愈殘缺。
相逢舊好間，悲詫那忍說。
明年東下船，繫纜竹西月。
茗奠蜀岡南，彈指當永訣。
哭少游學士·其二
作者：釋道潜
朝代：宋

念子少年日，豪氣吞九州。
讀書知穾奧，游刃無全牛。
當時所獻策，考致第一流。
論高追賈誼，氣勝凌馬周。
勝理非空文，灼可資廟謀。
危根易摇動，謂子不好脩。
嗚呼一齊人，柰彼衆楚咻。
孔門餘四科，士豈一律求。
區區事屠釣，崛起爲公侯。
數奇信有命，君亦忘怨尤。
平生所著書，字字鏗琳球。
子道决不泯，千載傳芳猷。
唐昌王悅道桃竹軒
作者：釋道潜
朝代：宋

餘杭門西山迤邐，屹屹千峰插天起。
窮幽摘勝過三邑，隨處雲林皆可喜。
邇來杖策到君家，始覺溪山逢骨髓。
爭流萬壑會目前，競秀千巖對窗几。
丹楓洗雨秋霽餘，白鳥出沒嵐光裏。
主人韵勝無塵埃，翠竹紅桃相映栽。
良辰樽俎憑誰共，友月朋雲自往來。
喜不群不疑見訪
作者：釋道潜
朝代：宋

鵲啅庭梧喜滿懷，懸知二子下崔嵬。
山中爽氣知多少，半逐風流杖屨來。
四照閣奉陪辯才老師夜坐懷少游學士
作者：釋道潜
朝代：宋

猨鳥投林已寂然，芭蕉過雨小樓前。
雲依絕壁中間破，月自遙峰缺處圓。
照坐不須紅蠟炬，可人唯有蕙爐烟。
校讎御府圖書客，疇昔還同此夜禪。
垂慈堂木樨花
作者：釋道潜
朝代：宋

堂下高花屹兩株，繁英碎萼巧連茹。
猛香匪占春園盛，清烈仍分里巷餘。
長抱秋蟾滋夜氣，偶摇風露墮階除。
根盤厚地知方壯，封植何人考厥初。
夏夜
作者：釋道潜
朝代：宋

斗帳昏昏夜氣蒸，移床趁月臥中庭。
紫薇花露霑衣冷，翻覺華胥夢易醒。
夏夜
作者：釋道潜
朝代：宋

松室開孤定，褰幃納夜凉。
嬋娟依翠竹，無語過東牆。
夏夜偶興
作者：釋道潜
朝代：宋

微陽墮曾巘，歸翼投空林。
龕燈閟古殿，梵唄無餘音。
眷茲石壁下，徐風散沖襟。
缺月如斷環，依微挂松陰。
清暉婉相屬，永夜諧吾心。
空生大覺中，一漚示浮沉。
此身漚中客，冥觀無古今。
昔我嬰世故，紛紛那重陳。
且求華胥夢，胡蝶相追尋。
夏夜奉懷景文路分
作者：釋道潜
朝代：宋

曾櫩霽晚雨，餘響猶滴瀝。
天風吹浮雲，入夜已無迹。
月波泛脩竹，灧灧流几席。
蘭膏滅衆炬，凉氣滿四壁。
蕙烟擢銅爐，暗觸鼻端息。
藜床但危坐，萬想本空寂。
肺肝既冷然，紈扇亦暫釋。
將軍不吾期，樂事空自得。
願言賦長謠，爲我記此夕。
夏夜智果懷武康令毛澤民
作者：釋道潜
朝代：宋

暮磬寥寥殷上方，籠紗朱火影微茫。
窗虛竹凈雨初闋，雲潤星輝夜更凉。
落枕松聲驚瑟瑟，撲簾香霧靄蒼蒼。
遙憐散髮東堂老，正臥風漪六尺床。
夏日寄愚坦二上人
作者：釋道潜
朝代：宋

仙潭從古水雲鄉，不羨西湖六月凉。
支港官河通市井，採菱拾翠有舟航。
觚稜迥與星辰接，鐵鳳疑參鸛鶴翔。
九夏登臨輸二子，一時摹寫付詩囊。
夏日山居·其一
作者：釋道潜
朝代：宋

杜宇鳴春已歇，薔薇尚有餘花。
吾廬宛同彭澤，遶屋美蔭交加。
夏日山居·其一〇
作者：釋道潜
朝代：宋

遠壑尚餘殘照，飛蚊已鬧前簷。
巢燕歸來何暮，呼童爲汝開簾。
夏日山居·其七
作者：釋道潜
朝代：宋

古徑斜依杉竹，薰風永日無人。
噪鵲鳴鳩去後，一聲幽磬南鄰。
夏日山居·其三
作者：釋道潜
朝代：宋

紈扇輕裁孤月，竹簟冷織雙紋。
呼取凉襟幽吹，拂開亂眼浮雲。
夏日山居·其九
作者：釋道潜
朝代：宋

山雨洗開林幄，梧桐日射荆扉。
傍砌榴花初吐，照人特地光輝。
夏日山居·其二
作者：釋道潜
朝代：宋

苦笋爭抽豸角，枇杷競吐驪珠。
午飯松間睡足，茶甌滿泛雲腴。
夏日山居·其五
作者：釋道潜
朝代：宋

山月明含草木，溪風暗度襟裳。
寂寂簾櫳夜半，羽蟲相趁飛揚。
夏日山居·其八
作者：釋道潜
朝代：宋

門外溪行碧玉，林梢日墮黄金。
好景莫愁吟盡，會看月出遙岑。
夏日山居·其六
作者：釋道潜
朝代：宋

陰洞石床初掃，誰來共飯胡麻。
鳥道新疏碧注，爲君沉李浮瓜。
夏日山居·其四
作者：釋道潜
朝代：宋

麥浪遙翻隴底，雲峰忽起空端。
拄杖支頤松下，直須細細吟看。
夏日竹閣
作者：釋道潜
朝代：宋

沈水擢烟青繚繞，風篁傳韵冷蕭騷。
楚山竹簟琉璃滑，臥看炎雲檻外高。
夏日龍井書事·其一
作者：釋道潜
朝代：宋

翠櫪高蘿結晝陰，驕陽無地迫吾身。
石崖細聽紅泉落，林果初嘗碧奈新。
揮麈已欣從惠遠，談經終恨少遺民。
何時暫著登山屐，來岸烏紗漉酒巾。
夏日龍井書事·其三
作者：釋道潜
朝代：宋

自憐多病畏炎曦，長夏投蹤此最宜。
青石白沙含淺瀨，碧梧蒼竹聒凉颸。
雲中雞犬聽難辨，谷口漁樵問不知。
斑杖芒鞋隨步遠，歸來幽火認茅茨。
夏日龍井書事·其二
作者：釋道潜
朝代：宋

雨過千巖爽氣新，孤懷入夜與誰鄰。
風蟬故故頻移樹，山月時時自近人。
禮樂汝其攻我短，形骸吾已付天真。
露華漸冷飛蚊息，窗裏吟燈亦可親。
夏日龍井書事·其四
作者：釋道潜
朝代：宋

朅來人外慰棲遲，谷遠山長萬事遺。
好鳥未嘗吟俗韵，白雲還解弄奇姿。
藤花冉冉青當戶，竹色娟娟碧過籬。
不羨故人探禹穴，短橈孤榜逐漣漪。
夜泊淮上復寄逢原
作者：釋道潜
朝代：宋

黄沙白草滿淮垠，逆旅蕭條思不禁。
風約亂雲歸隴首，角催明月出波心。
槎頭湧處潮初上，斗柄移時夢未沈。
遙想故人投宿地，畫船應在碧榆林。
夜渡採石
作者：釋道潜
朝代：宋

滄江夜半月沉輝，客子行舟失渺瀰。
不用然犀剛照耀，波間百怪惡人窺。
大年觀察許作從駕出南薰門雪霽圖因以詩督之
作者：釋道潜
朝代：宋

南薰門外照初陽，寶馬琱鞍從玉皇。
千丈雪雲開遠野，萬枝瓊樹鬭新粧。
筆端妙處君先得，老去閑情我未忘。
乞與山林資翫好，高懸素壁爛生光。
子瞻席上令歌舞者求詩戲以此贈
作者：釋道潜
朝代：宋

底事東山窈窕娘，不將幽夢囑襄王。
禪心已作沾泥絮，肯逐春風上下狂。
子瞻赴守湖州·其一
作者：釋道潜
朝代：宋

山烟弄滅沒，山木含葱蒼。
刺舟傍遙岸，理策升虛堂。
周遭矚曾巘，矯矯如翱翔。
下瞰平田流，澹然浮日光。
青{炏/勞}解初籜，洗雨聞清香。
雖云迫前途，真賞豈易忘。
子瞻赴守湖州·其三
作者：釋道潜
朝代：宋

揚帆渡江來，洗眼驚翠樾。
雲姿既容裔，鳥哢更清絕。
凌梯訪前蹤，琬琰亦未滅。
嗟我魚目光，疇能綴明月。
狂墨掃琅玕，風烟坐中發。
殊勝區中人，茫茫走飛轍。
子瞻赴守湖州·其二
作者：釋道潜
朝代：宋

松門暗朝雨，寂歷無行人。
隆曦忽穿漏，卉木蔚以新。
階泉漱石齒，照眼光磷磷。
史君美無度，卓犖遺囂塵。
風標傲竹栢，談笑凌穹旻。
何愧沈冥子，臥霞吞結鄰。
子蒼見和二篇再用前韵酬之
作者：釋道潜
朝代：宋

涉世伊余實强顔，傷弓困翼尚驚弦。
論文已失李太白，採藥行尋葛稚川。
請置黄公新石研，歸磨潘子古松烟。
幽窗寫就經綸志，它日風雲去斡旋。
孔子韶方平與其姪處度相訪於香山作此詩以贈之
作者：釋道潜
朝代：宋

洙泗芬芳遠，高材尚可求。
二難俱韵勝，小阮更風流。
語款時容接，詩豪未易酬。
平生喜人物，邂逅此相投。
孔平子書閤所藏石菖蒲
作者：釋道潜
朝代：宋

寒溪之濱，沙石之竇。
産此靈苗，蔚然而秀。
有美君子，採持而歸。
文石相并，滀涵清漪。
根盤九節，霜雪不槁。
置之幽齋，永以爲好。
孫傳師密學挽辭·其一
作者：釋道潜
朝代：宋

淮海衣冠盛，門闌占一時。
朝廷矜棣萼，人物得熊羆。
暫倚軒裳貴，還隨舟壑移。
新阡埋玉樹，黄霧慘餘悲。
孫傳師密學挽辭·其三
作者：釋道潜
朝代：宋

逸氣凌崧華，高標藹搢紳。
經綸真漢將，談笑却胡塵。
白首遭微譴，青雲阻要津。
功名關造物，一語未能陳。
孫傳師密學挽辭·其二
作者：釋道潜
朝代：宋

王畿初作邑，終日坐鳴弦。
雅量能知變，平戎在未然。
裕陵俄識拔，鵬路遽騰騫。
二十年間事，凄凉付逝川。
孫傳師密學挽辭·其四
作者：釋道潜
朝代：宋

伯仲持哀日，余方傾蓋初。
炷香翻貝葉，酌茗飯園蔬。
一作邗溝別，空傳桂嶺書。
升堂揖遺像，回首意何如。
孫志甫主簿挽詞·其一
作者：釋道潜
朝代：宋

彼美荆岑玉，斯人實可儔。
眉間見和氣，皮裏識陽秋。
夫子常稱德，蓬山素並游。
一官雖不壽，撫己亦何羞。
孫志甫主簿挽詞·其二
作者：釋道潜
朝代：宋

篤學誰如子，窮經志亦勤。
干將曾未試，寶氣已沈淪。
天遠終難問，眉酸謾自顰。
佇瞻蘭玉秀，褒及墓中身。
宣上人玉淵堂
作者：釋道潜
朝代：宋

玉淵閟蒼崖，源深杳難測。
但見涓涓附籜龍，宛轉來投小池側。
小池方折餘兩尋，蛙黽不游苔不侵。
青天無雲落寒影，沈柔見底空人心。
妙哉支公營小築，氣象蕭然真不俗。
夜吟朝講度流年，何用崢嶸誇傑屋。
宿乾明
作者：釋道潜
朝代：宋

五更風雨鬧秋堂，夢斷篝燈尚有光。
明日又爲湖上客，船頭雲水正茫茫。
宿回峰院寄黄擇中察院
作者：釋道潜
朝代：宋

秋堂立四壁，物色夜蕭然。
藜床抱孤影，起坐未成眠。
曾飈激高梧，萬動接虛警。
感至情先謝，理冥神預領。
銅壺漏未央，扶杖起彷徨。
方塘溢繁荇，冷月下疏篁。
躑躅步空除，風带褭霜裾。
泯余契幽獨，悵子隔川途。
短短袖中書，明發欲誰寄。
梁上木鯉魚，儻能將此意。
古亦有相思，吾今何所遺。
浩歌望雲水，期子與同歸。
寄仲恭
作者：釋道潜
朝代：宋

曉雨霽郛郭，晴雲遞紛披。
曦和拆萬物，初莖弄葳蕤。
儵魚泳弱藻，漾漾動碧漪。
緬彼空際山，黛影摇參差。
感此芳菲節，美人曠佳期。
音形眇何方，莽莽天一涯。
長河泮春冰，花浪激箭馳。
好憑三尺鯉，寄我相思詩。
寄伯言明發
作者：釋道潜
朝代：宋

御城東畔聽鳴珂，公子當年爲我過。
論議凜然無兩可，文章妙絕具三多。
情親意合方傾倒，雲散風流欲奈何。
儻附南鴻寄消息，吾今蹤跡閟巖阿。
寄俞伯謨宣義昆仲·其一
作者：釋道潜
朝代：宋

謝家蘭玉競芬芳，千里南來未易忘。
猶憶娑羅雙樹院，月明相對坐胡床。
寄俞伯謨宣義昆仲·其二
作者：釋道潜
朝代：宋

多病侵尋鬢已霜，昔年交友半殊方。
吳臺松栢今何似，想見龍蛇數尺長。
寄俞秀老清老二居士·其一
作者：釋道潜
朝代：宋

風溪雲巘雪消初，鳥變春聲滿屋除。
安得故人同蠟屐，石梁斜日看游魚。
寄俞秀老清老二居士·其三
作者：釋道潜
朝代：宋

慚愧君家好弟兄，風流宜與晉人并。
青鞋布襪能從我，共入廬山深處行。
寄俞秀老清老二居士·其二
作者：釋道潜
朝代：宋

落星江水接天流，花絮飛時暮雨收。
波底鯉魚東去否，尺書煩汝到楊州。
寄史院王正仲曾子開二學士
作者：釋道潜
朝代：宋

太史久不作，千秋想前人。
朝廷理故事，董職須絕倫。
青錢兩學士，班馬相並鄰。
婆娑金閨中，婉孌得所親。
學海揚波瀾，詞林藹芳春。
青編炳金雘，允顯無曲陳。
翹翹茂令德，諤諤規縉紳。
玉堂行見躋，清切凌紫宸。
野人蹈江海，放浪無邊垠。
相思邈何許，共此青桂輪。
寄子開內翰
作者：釋道潜
朝代：宋

天將有作會雲龍，一德君臣邂逅同。
表率衣冠真領袖，羽儀臺閣舊家風。
詞林豈獨專周誥，衮職深期補舜聰。
四海滯淹公可棄，盡收鳬雁集庭中。
寄宗室周臣觀察
作者：釋道潜
朝代：宋

帝胄天孫多茂良，似公人物更難方。
詩書自負青雲器，風月能收古錦囊。
科斗雷文陳几席，鱗衣蟻食耀杯觴。
都城邂逅傾遲素，崧少歸來一夢長。
寄宗室趙伯言朝請
作者：釋道潜
朝代：宋

趙侯天人裔，雅韵能拔俗。
豈意江湖間，解后識眉目。
高談爲余傾，落落如轉轂。
端無貴富驕，但有文字欲。
交游多望士，頡頏爭馳逐。
艱難風義高，迹與古人續。
銅章領劇邑，宛在江之曲。
鳴弦陶永日，了不事鞭扑。
新詩擬建安，簡遠詞不縟。
錦囊有餘棄，示我僅盈軸。
持還故山棲，把玩時反覆。
美哉韶濩音，鏘然落巖谷。
嗟余真淺陋，學海無一掬。
仰君東溟深，短綆不可觸。
寄張明甫朝奉
作者：釋道潜
朝代：宋

昔公令吾鄉，綠髮氣方壯。
鳴弦坐高堂，百里肅清曠。
良辰騁遨嬉，繭足履青嶂。
當時陪杖屨，笑語相頡頑。
論文希鄴都，樂事敦可尚。
銅章既云解，余亦航海上。
悠悠亙六載，天角空相望。
朅來石頭城，邂逅慰離愴。
携手雨花臺，俛仰得超放。
瓶盂徙京口，冉冉抱微恙。
扁舟亂江來，起我神益王。
浮雲共平生，飄忽無定向。
去年客梁園，塵土紛冗長。
狙猿失林木，憔悴無優况。
獨有青桂枝，冰雪不凋喪。
惠然肯過從，香積仍接餉。
秋風迫南還，危帆高且張。
落日通津門，轉盼增惋悵。
寢寐見高標，幽魂驚夜帳。
相忘同海魚，千里各雲浪。
寄李公擇侍郎
作者：釋道潜
朝代：宋

高城夜寂起清風，月下清霜墮曉空。
澤國已驚黄橘柚，省垣應對老梧桐。
青錢舊數文才妙，碧落新游問望隆。
四海倚公調鼎鼐，佇瞻和氣洽沖融。
寄東坡昆仲
作者：釋道潜
朝代：宋

江南十月天未霜，木梢冉冉猶青蒼。
烟沙篁竹媚兩岸，亭午氣候如春陽。
吳檣楚柁自紛擾，花鴨鸕鷀殊未忙。
深灣野浦望不劇，葦間隠隠聞漁桹。
黄昏無雲桂魄滿，一川秀色傾銀潢。
何人隔岸弄長笛，吹風渡水聲悲凉。
蘭臺故人天一方，美景樂事誰相將。
船窗欹枕夜未央，杳杳孤雲空飛揚。
寄潘仲升秀才
作者：釋道潜
朝代：宋

漢唐誇汝南，豪傑不勝數。
山川有靈蓄，鬰鬰久不吐。
邇來見潘子，秀色實眉宇。
是家賢伯仲，學術本鄒魯。
他時俱特立，肯與噲等伍。
浪爲葉城游，邂逅得晤語。
異鄉逢歲晏，越鳥思南舉。
江湖結後期，細與論今古。
寄濟明
作者：釋道潜
朝代：宋

茫乎一氣同渾淪，瀰漫六合無邊垠。
吁哉破散幾千載，被在萬物含其真。
清輕爲天濁爲地，一一厚薄理自勻。
駑駘騏驥不並廄，夜光魚目難相親。
錢郎少年稟清裔，英姿綽欲揮等倫。
忠言讜論躡根本，行義修篤無緇磷。
是家嚴君抱勁烈，直筆曾預螭頭臣。
我昔浮游霅溪側，傾蓋遇子情彌欣。
炎雲燒空五六月，漾舟南郭吟青蘋。
溪流寬圍野橋碧，溪樹靜嘯凉飈新。
奇探險取得佳句，欲壓柳惲江南春。
瓶盂屬我暫行役，樂事一跌成參辰。
使君旋亦報西去，紛紛萬變難重陳。
南山暮冬厚積雪，剛茂不死期松筠。
寄王元均奉議昆仲
作者：釋道潜
朝代：宋

崇文學士後，二子皆翹翹。
異哉荆山麓，産此英瓊瑶。
婆娑翰墨場，文彩相蔚饒。
頃我未知識，寸心徒摇摇。
前年廣陵城，會合如有招。
名都冠淮海，氣象古所豪。
林園若棋置，佳處遺塵囂。
良辰肯浪負，杖策同嬉遨。
清談落玉麈，亹亹如聞韶。
歲晏樂未闋，離群復蕭蕭。
扁舟眇一葉，出沒隨江潮。
雲山列千里，廬霍尤岧嶢。
孤懷喜自放，跨躒豈憚勞。
所嗟無二陸，相我吟風騷。
寄王慎中教授
作者：釋道潜
朝代：宋

高人屏迹匡廬山，不入州府今幾年。
煮葵烹藿日一飯，目光炯炯明星懸。
行脩道富神所憐，絳帳弟子如雲烟。
憶昨秋風宿曾巘，杖藜扣戶君未眠。
階松影月不到席，耿耿唯有青燈然。
高談一傾百慮洗，似拂蒿艾披蘭荃。
清詩落筆有餘地，頃刻百紙珠璣聯。
錦囊別後有新句，勿惜東使聊相傳。
寄王晉卿都尉
作者：釋道潜
朝代：宋

主第耽耽冠北城，位居侯伯固尊榮。
肯將踏月趨朝脚，來伴穿雲渡水行。
池上紅蕖應漸老，山中紫笋尚抽萌。
嵩陽迤邐川原勝，聞說它時卜釣耕。
寄福州太守孫莘老龍圖
作者：釋道潜
朝代：宋

公生自淮海，弱不游群兒。
良哉白玉質，烱烱無磷緇。
澡身以道德，餘棄爲文詞。
端能處庠序，邈有孔孟姿。
一朝擅高名，卓然動京師。
餘輝耀天末，燁燁如斗箕。
校讎芸閣中，精義無參差。
同時鵷鷺行，半已翔鳳池。
兩登諫官室，抗疏犯天威。
揚舲去江海，曠歲成流離。
朱輪擁苕霅，五馬從合肥。
編氓仰遺愛，墮淚存豐碑。
歸來遘風樹，憔悴不展眉。
藉苫一室中，四壁無重帷。
南鄰有古剎，而我方棲遲。
杖藜時過公，泣血聞嗟咨。
從容勸我坐，一飯常共爲。
蒸蒸沸古鼎，蔌蔌投園葵。
客來慵應門，客去知爲誰。
禮喪事云既，始領吳門麾。
瓶盂走梁苑，恨不相追隨。
秋風亟東下，旌旆俄已睽。
浮川與遵陸，多病亦云疲。
七閩富名山，空翠相逶迤。
在昔慕仁智，於今慰遨嬉。
棠陰想初坐，吏案紛交馳。
庖刀一爲解，往往無孑遺。
麥秋薦丹實，梅雨裁纖絺。
黄金燕佳客，柔指鳴哀絲。
萬事不芥蒂，羨公能自怡。
寄舒堯文教授
作者：釋道潜
朝代：宋

經綸滿腹貯雲霓，卓犖丘門道可躋。
絳帳開時霞影亂，青衿立處雁行齊。
憶親麈尾焚香夜，共惜筠梢落月低。
別後鳳毛知更長，五車應已識詮題。
寄莘老
作者：釋道潜
朝代：宋

十年手把使君麾，一日歸來踐赤墀。
偶爾夢中成故事，凜然霜後見奇姿。
枯荄在昔嘗叨廕，微蚋于今頼附馳。
况有雲庵閟深谷，他時香火與君期。
寄蔡彥規主簿
作者：釋道潜
朝代：宋

遶舍蒼烟晚更凝，隔簾新月未多明。
棲烏著樹無餘噪，老檜吟風有細聲。
客散愈憐真境好，定回猶覺幻身輕。
可堪俗子能知味，此語聊傳北郭生。
寄蘇子由著作
作者：釋道潜
朝代：宋

先生道德若爲容，曾向南都幕下逢。
拔俗高標驚萬丈，凌雲逸氣藹千重。
低梧暫宿張家鳳，濁水難藏許氏龍。
歲晚雪霜雖更苦，未應憔悴碧巖松。
寄題南陽劉氏松堂
作者：釋道潜
朝代：宋

南陽自古誇雄都，山川淑氣無時無。
中間豪傑相間出，臥龍光武興王圖。
有唐昌黎百世士，布衣奮起爲師儒。
風流異代骨雖朽，餘澤尚可濡焦枯。
劉郎先子挺奇質，志業文史稱鄉閭。
詞場較蓺一不售，掉頭便卜溪山居。
朋雲友月終歲事，挾冊教子猶區區。
青松寸根手自植，氣概今已凌凡株。
虬髯龍甲拂天籟，颯若風雨來江湖。
悲哉孝思論罔極，新構永與甘棠俱。
西州騷人競與賦，盛事相詫無賢愚。
續貂自昔人所誚，詩成出袖增躊躇。
寄題徐德之先生閑軒
作者：釋道潜
朝代：宋

建安自古多俊髦，徐子磊落尤其豪。
論兵說劍走湖海，身勤事左無所遭。
綠林五校已屠膾，黑衣三衛羞徒勞。
歸來故山便卜築，脫棄萬事輕鴻毛。
橫前澗水漱哀玉，傍舍老櫪藏飛猱。
山蔬何用羨粱肉，鶴氅未必輸青袍。
追雲弄月有真趣，慎勿輕語傳兒曹。
寄題濟源令楊君蘭軒
作者：釋道潜
朝代：宋

昔人慕猗蘭，佩服比脩潔。
往往卒歲間，山中行採掇。
吁哉昔人去已久，此花憔悴今誰折。
濟源長官真好古，王屋天壇馳遠步。
陽崖月窟得芳叢，滿握歸來誇所遇。
凈掃幽軒植蘚墀，紫莖綠葉弄奇姿。
疏簾風軟日華薄，芳馥滿懷君自知。
寄題解頤堂
作者：釋道潜
朝代：宋

道人還家今幾時，築室構堂名解頤。
尺書三遣要我賦，我獨老矣何能爲。
塵埃筆研試料理，肝肺枯槁源不滋。
爲君苦思强抽軋，詞慳氣迫無逶迤。
東陽自古號多士，文采風流世有之。
堂成往往獻佳句，羅列四壁皆瑰奇。
譬如鈞天已九奏，安用擊筑鳴參差。
又如玉食厭方丈，葵藿欲進旁必嗤。
他年但約訪君去，借君几席聊偃欹。
堂中插架足書史，牙籤玉軸當細窺。
寄龍井辨才法師
作者：釋道潜
朝代：宋

法師安遠徒，我見常磬折。
頹綱製像運，基搆甚宏達。
煌煌四十載，說法傾吳越。
人天會方丈，萬趾常雜遝。
藹然如丘山，四座羞蟻垤。
投老倦揮麈，毅然辭且决。
饑鷹得秋風，轉盼俄一掣。
結茅南山陲，雲蘿占幽絕。
昔我海上還，相尋訪林樾。
夜闌叩微要，猨鳥寂不聒。
慧風洒幽襟，法雨濯枯枿。
別來今四載，寒暑驚屢闋。
相望如晨星，杳杳各天末。
何當從杖藜，一笑龍泓月。
寒食日玉提刑過訪，有詩示怡然并余，余次韵之
作者：釋道潜
朝代：宋

使君薄珪組，富貴良易足。
一麾下東南，千里爭拭目。
援毫賦山水，詞力瀉溪谷。
勝游便杖屨，聒耳厭絲竹。
西湖破春冰，曉漲翻晴綠。
相將二使軺，導從還屏逐。
後先度巖壑，頡頏追鸞鵠。
樂事殊未央，酒行宜局促。
風流俄醉舞，坐客瞻頹玉。
嵇阮真達生，秦唐謾歌哭。
斜陽絕湖去，兩槳凌波速。
却尋元龍居，隠隠隔喬木。
到門呼主人，展畫滿高屋。
夕鼓來遠近，雨聲飄斷續。
籃輿入城市，夾道鬧燈燭。
盛事在餘杭，他年見圖錄。
寧川西寺水閣呈周格非承議
作者：釋道潜
朝代：宋

岧嶢畫棟與雲平，一派寒流玉鏡清。
三島勝形方足擬，千鈞筆力始能名。
鷗翻翠靄光中去，山倚朱欄靜處橫。
令尹政閑勤把酒，風流未減謝宣城。
將之金陵寄侍琪服之秀才
作者：釋道潜
朝代：宋

黄昏落帆牛渚磯，蒼石岸黑行人稀。
漁燈夜深遠近沒，水鳥月明來去飛。
瓶盂漸與南斗闊，身世東去將焉爲。
鍾山咫尺行可及，會當與子同遨嬉。
山中書事
作者：釋道潜
朝代：宋

身世從來薄所營，晚歸丘壑更忘情。
隨眠煩惱何曾有，無樹菩提本不生。
布襪青鞋供我老，月溪沙路恣經行。
細炊雲子齋厨飯，要配香芹碧澗羹。
峻極夏夜
作者：釋道潜
朝代：宋

廣庭無凡株，鬰鬰兩佳樹。
扶疏饒美蔭，盤錯根本固。
朝披葉底風，夜泫衣上露。
禪餘自循繞，百匝未忍住。
月華中天來，左右發暉素。
清景非人間，泠然洗吾慮。
緬彼大梁下，炎蒸毒朝暮。
朱門曉未開，馬足已馳騖。
摧眉事權要，幸彼一盼顧。
素標插君頭，擾擾獨不悟。
平山堂觀雨
作者：釋道潜
朝代：宋

午枕藜床夢忽驚，柳邊雷送雨如傾。
蜀岡西望蕪城路，銀竹森森十里橫。